
SUŠAKU 


Z APALI golem K r e s, 

Nek gordi plamen plane, 
Ti ulaziš u sretne 
I ljepše vedre dane. 

Razbijeni su lanci, 

Što vezali te roba, 

Pred tobom novi dan je 
I novo sviće doba. 

U njega uđi spasen 
Pun poleta i volje, 

Sad svojom lađom brodiš 
I svoje čuvaš polje, 

I svoju braniš zemlju, 

Za svoju radiš kuću. 

Galeot nisi više 
Ni šćavo na bespuću. 


Ti širi sklad i ljubav 
Sa našeg mora širom, 

Jer dom se samo jača 
Sa slogom i sa mirom. 

Tvoj san nek bude vazda 
I tvoja želja vruća: 

Tri brata jedno srce, 
Tri stana jedna kuća. 

Zapali golem k r e s 
I gaji vatru jaku, 

Nek bude luč za braću 
Izgubljenu u mraku. 
Kvarnerom plam nek šija 
I neka nade budi, 

Nek diže svijest i ponos, 

Mi trebat ćemo ljudi! 


Rikard Katalinić-Jeretov 


NE GASIMO SVIJEĆE . . . 


N E gasimo svijeće 
Na oltaru našem, 

Na oltaru vjere na oltaru nada. 

Sa uskrsnom pjesmom 

Šved u pramaljeće 

Novi život sviće iza zimskih jada. 

Ne ubija patnja, 

Ne ubija muka 

Ni nevolja ljuta gorskoga hajduka . . . 
U goru se digo 
Da prelomi igo 
I na vrhu gore 

Čeka jakom vjerom, čeka da mu sine 
Iz svjetle visine 
Plamen nove zore! 


Ne gasimo svijeće, 

Jer nijedan vjetar ugasit je ne će. 

Neka vječno plamti 

Na oltaru našem plamen svijesti jake, 

Da nam dižu slabe, da nam bodri mlake. 
Nek se širi tama, 

Neka vijor lama, 

Neka orkan uji... . 

Dan je uvijek ljepši 
Po olujnoj noći. . . 

I naš dan će doći, 

Sinuti će sunce, 

propjevat slavuji. 

U Zadru, o uskrsu 1922. 

Rikard Katalinić-J eretov 


2ol 




































God. I. 


VIJENAC 


Broj 11. 


BRAK MALE RA 

ROMAN IZ OBIČNOG ŽIVOTA U VELIKO DOBA. 
Napisao SLAVKO JEŽIĆ. 


8 . 

A stolu je Miru čekalo pismo, u ko¬ 
jem joj muž javlja, da će sjutradan 
doći po nju. I on će ostati nekoliko 
dana u kupalištu, a onda će se svi 
zajedno vratiti. 

Ravnodušno baci pismo na stol, i snimivši ogr¬ 
tač uzme se preoblačiti. Najprije odveže rubac, 
kojim je zavezala kose, da joj se kod kupanja ne 
smoče, i strese glavom. Kose joj se razpršiše po 
ramenima, po vratu i po leđima. Nisu bile duge, ali 
su se dražesno kovrčale, i imale su svijetlo- 
plavu, gdjegdje samo pepeljasto-plavu boju..... 
Zatim stane polako otkapčavati i snimati plivaći 
kostim. . . 

— S mužem se nije razumjela. Pred svijetom ie 
uvijek pravila veselo lice, pa i pred roditeljima. 
Pomoći joj i onako ne bi mogli, pa zašto da ih ža¬ 
losti? Trsila se dugo vremena, da u muža bar ma¬ 
lo shvaćanja probudi za dublju i topliju duševnu 
stranu života. Uzalud. On nije nikad ništa lite¬ 
rarno čitao, a sve je pisce i pjesnike smatrao dan¬ 
gubama i propalicama. Što se nije dalo izraziti 
brojkama, nije smatrao dostojnim svoje pažnje. 
Zato je sa ženom, a i s drugim svijetom govorio 
nekim protektorskim tonom, kao s visoka. Osobi¬ 
to, kad je po ženi dobio silni imutak, poraslo je 
njegovo samoljublje i visoko mišljenje o sebi do 
nesnošljivosti. Nitko ga nije volio a ni on nikoga. 
Čak ni za rođake nije mario da ga posjećuju. Jedi¬ 
no ako su pravili ponizno lice i podnosili njegov 
protektorski ton .... 

Mira je skrstila ruke na zatiljku i gledala se 
tužno u velikoj psihi. Još je mlada i sva kipi od 
života, a ipak je tako žalosna. Dani i godine 
nestaju, život prolazi, tijelo stari, duša vene. Ovo 
će tijelo vrijeme i boli ispiti, a da nikad ne us- 
trepti do zadnje mišice, do zadnjega nerva, u veli¬ 
koj ljubavnoj strasti. .. 

I Mira je pomnjivo promatrala svoje jedre čvr¬ 
ste, nešto preteške, grudi, pa srebrne tragove ma¬ 
terinstva na koži i zabrinuto se pitala, da li je to na¬ 
grđuje. Čim se više gledala, tim je više nemira bilo u 
ispitivanju njezine ljepote. Činilo joj se, da je pre¬ 
jaka u bokovima, ali tješilo ju je, što je vitka u 
struku. Noge su joj nešto pretanke u gležnju, ali 
ona je sva sitna, a i stopalo joj je tako malo, da 
nikad ne može dobiti gotovih cipela za svoju nogu. 

Gledala se sa svih strana i činilo joj se, da su joj 


krsta ipak nešto suviše uleknuta. To je zato, što 
su joj bokovi, po njenu mišljenju, prejaki. Tako joj 
izlazi linija nešto previše savijena te podsjeća na 
perverzne linije pariških aktova. Ali, napokon, 
que faire?... 

Dok je oblačila batistasti combine sa valansjen- 
skim čipkama, sjetila se, da joj sjutra muž dolazi. 
Zašto se kod te pomisli stresla? Ta on je uvijek 
s njome putovao, ili je bar dolazio po nju, ako je 
gdje boravila. Napokon, žena mu je, i nikad nije 
drugome pripadala. I ne bi to nikad ni mogla. 
Kako bi podnijela, da koji muškarac na ulici 
za njom prstom pokazuje: Gle, ovu sam ženu ja 
posjedovao! . . . 

Svejedno se nije radovala muževu dolasku. Ona 
je voljela društvo, jer kod kuće nije nalazila shva¬ 
ćanja, a on se u društvo nije dao. Osjećao se to¬ 
bože suviše nad svima. A kad je pošla za nj, mo¬ 
rala ga je učit:*, kako će viljušku držati i kako će 
nožem baratati. Morala ga je učiti saobraćajnim 
formama. I za to je trebalo mnogo takta, jer je on 
bio vrlo umišljen i osjetljiv. Ali još ni danas nije 
sigurna, da ne će kakvu nezgrapnost počiniti, i 
ako vječito kritikuje druge. 

Duge godine morala je ona tako pred svijetom 
praviti veselo lice, a u duši je trpjela. Tako su a 
nje usporedno živjela dva stvora. Jedno je bila 
konvencionalna, društvena, zabavna dama, sjajna 
i plitka, kojoj su sva gospoda udvarala, jer je bila 
lijepa, mlada, bogata i odlična roda — ali baš 
s istih razloga nitko se nije usudio niti pomisliti, 
da je osvoji, ili da bude drzak prema njoj, jer je 
znala da svakog drži u doličnoj udaljenosti, i jer 
su napokon svi smatrali njezin brak vrlo sretnim 
Čak i sami roditelji. . . . 

Ali prava je njezina narav ostala ista, kao i 
onda, kada je bila mala, nježna djevojčica, još prije 
udaje. Čisto, nepokvareno dijete, koje nije nitko 
poznavao, i nije ga čak ni naslućivao. Ona je tr¬ 
pjela i bila je nesretna . . . Mala djevojčica s ne¬ 
pokvarenom dušom i ranjenim srcem bila je u sve¬ 
mu tomu vrtlogu vrlo, vrlo sama, i nikad se nije 
nitko našao, tko bi tek i naslutio, kakve su boli 
iskrvarile to jadno, malo srce. Kad nikoga nije bilo 
blizu, mala se djevojčica znala stisnuti u naslo¬ 
njaču u kutu i briznuti u gorki, beznadni plač. U 
peći je vatra plamsala, drva su pucketala, a maloj A 
je, napuštenoj siroti bilo tako zima, da su joj zubi 
cvokotali od studeni. A ona je tako silno čeznula 
za toplinom — za suncem . . . ! 

Gledajući se u lakoj bijeloj večernjoj toaleti, 
sjeti se nečega: 

— Bože moj, da me je tko vidio noću, kako lu¬ 
tam po parku u ovoj bijeloj haljini, držao bi me 
za sablast. Ili, ako bi me prepoznao, mislio bi, da 
nijesam pri sebi. .. 

Ah da! Ove tople, treptave noći na moru! Srce 
se širi od čežnje, a steže ga bol. . . Tuga za izgu¬ 
bljenim, čežnja za novim, a strah pred nepozna¬ 
tim !. . . Nemaš u krevetu mira . . . kao da je sa¬ 
mim iglama nastrt — moraš da ustaneš, da izađeš 
na tu sjajnu mjesečinu, da se iz punih grudiju na- 
dišeš zraka i da među plavim sjenama drveća pu¬ 
stiš slobodan tok mislima i sanjama . . . 

...Te su noći raspirivale žeravku, što je već 
gotovo utrnula pod teškom naslagom pepela — 
onu njenu mladenačku dušu, što se trzala i borila, 
ali je već izmučena klonula pod teretom banalnog 
i konvencionalnog života . . . Ništa joj nije ostalo 
do onog podrugljivog smiješka, koji joj se potkra¬ 
dao sve nehotice, kad je slušala, gdje drugi govore 
o idealima i vjeruju u njih, ili ih je gledala, kako 
se bore plivajući protiv struje — a znala je, da će 
napokon i oni nemoćno klonuti poput nje i polo¬ 
žiti oružje. Odatle taj smiješak tako značajan po 
nju ! . . . Da, njena je duša bila već umorna, ona je 
već položila oružje .. . 

Ali sada osjeća sav užas toga poraza — njena 
se uspavana energija stala buditi, želja za životom 
živo je odjeknula u njenoj duši. . . Zar da prođe 
kroz život kao fantom, kao sjena, bez traga i spo¬ 
mena, manja od najmanjeg meteora, koji je barem 
za nekoliko časaka planuo i zakrijesio svemirom, 
prije nego je zauvijek utrnuo?! . . . Sve se u njoj 
buni protiv takve pomisli, sve je to muči, ne da joj 
spavati, tjera je noću napolje — tamo uz miris 
mora, uz draganje povjetarca i uz sjaj mjesečine, 
tamo se opet budi mala djevojčica s nepokvare¬ 
nom dušom i ranjenim srcem, tamo se opet nada, 
čezne i trpi. Ah te tople, meke ljetne noći na moru! 

Taj čas je rastreseno promatrala u ogledalu 
kratku i oštru brazdu, koja joj se urezala na čelu, 
među obrvama, okomito prema nosu, a rukama je 
mekanično kopčila bluzu. Najednom se trgne, pri¬ 
tisne čvrsto zadnju kopču i pođe k stolu, da uzme 
b r o c h e, kadno primijeti, da iz Apulejeve knjige 
viri nekakvi savijeni komad papira. Izvadi ga i 
razvije. Bilo je pismo', što ga je Cezar pisao prija¬ 
telju Feđi. Malo se brecne, jer joj je bilo neugodno, 
da na tako indiskretan način uđe možda u trag 
bilo kakvoj tajni. Ali kako joj je oko zamijetilo 
nekoliko puta imena: Miles — Aurora — Mira, 
bila je suviše radoznala, a da ne pročita u brzini 
glavne stavke pisma. Te su glasile ovako: 


«... Rijetkost je, da čovjek može tako brzo 
upoznati ženu, kao što sam ja »frajlu«. Redovno 
je svaka žena toliko lukava, da znade sakriti svoju 
pravu narav, a prikazuje se ili onakvom, kakvom 
želi da je drže, ili takvom, kakva misli da će se 
svidjeti onome, do koga joj je stalo. Svakako mi 
kod Aurore i kod Mire nije bilo posve lako pro¬ 
drijeti malo dublje u dušu. 

Kod Aurore išlo bi to još kako tako. Odmah 
sam vidio, da je ona dobrodušni stvor i poput sta¬ 
rih «Horvatov» puna onoga zdravoga, jedroga hu¬ 
mora, koji ako te podraži na smijeh, ne naškubi ti 
samo usne, već te strese čitavoga, natjera ti suze 
na oči, napne ti sve mišiće kod smijanja. Toliko 
se uistinu nijesam nasmijao već dugo vremena, ko¬ 
liko sada u društvu Aurorinu. A ne samo ja, nego 
i Mira i njihova kuzina Ksenija, koja često dolazi 
k nama u kupalište. 

No kad Auroru bolje upoznaš, vidiš, da ta njena 
dobrodušnost zapravo i nije tako bezazlena, kako 
se u prvi mah činilo. Ona vrlo rado o svemu raz¬ 
glaba, i kod toga više puta razvija takve nazore, 
kojih ne bi kod nje očekivao. Ona je vrlo strog 
sudac, sumnjičava, nepovjerljiva, i svaku stvar ra¬ 
dije na zlo tumači, nego na dobro. Zaludu se trsiš, 
da kod nje stečeš dobro mišljenje o sebi. Sto ćeš 
puta nešto učiniti, što joj se sviđa, a jedanput ne¬ 
što, što joj ne konvenira, i onoi sto puta palo je u 
vodu: ona odmah izmijeni mišljenje o tebi — na 
zlo, dabome. I to zato, jer su za nju svi ljudi ili sa¬ 
mo dobri ili samo zli: tertium non datur. 
Dakle, ako nisi dobar, zao si. Sebe dabome ra¬ 
čuna među dobre . . . Tim svojim postupkom 
upravo sili čovjeka, da se nimalo ne trsi pred njom 
praviti bolju figuru. Čemu do bijesa, kad će te je- 
damput ipak prevariti ono ružno u čovjeka, pa će 
ona svejedno imati loš pojam o tebi.. . 

Osim svoje nesnosne »dobrote« ima Aurora i 
dar pripovijedanja i kritikovanja. 0 svemu govori 
i mnogo govori i neumorna je. Ne pita ona, da li 
to tebe zanima, nije li se o tom već dosta govorilo, 
ne, za nju nije nikad dosta. To takođe postaje 
s vremenom nesnosno. 

Uz to dolaze neke crte, koje su karakteristične 
za sve starije djevojke. Prije svega silna osjetlji¬ 
vost, a naročito što se Uče godina. Zatim utvara- 
nje, da su one centar svačijega interesa, i da ljudi 
ni o čemu drugome ne govore i ne misle, nego 
samo o njima. Zatim prevelika stidljivost, koja je 
kod njih možda i naravna, ali djeluje nenaravno i 
neugodno, kakogod i prevelika razuzdanost. I na¬ 
pokon: pobožnost, možda i iskrena, ali odvratna, 
nepodnošljiva pobožnost. Ne moći ići mimo crkvu, 
a da se u nju ne navratiš. 

Ta se sva svojstva u različitim nijansama nalaze 
kod Aurore. No bio bih suviše zloban, kad bih tvr¬ 
dio, da ona ima samo zla svojstva. To nipošto. Dok 
u koju aferu ne ulazi njeno »ja«, ona je čak i vrlo 
ugodna. Zna biti i duhovita, a vesela je i zabavna... 
Osim toga svojom blagoglagoljivošću olakšava po¬ 
ložaj čovjeku, koji nerado pita. Tako je mene i 
bez pitanja uputila u svoje rodbinske odnose. Nje¬ 
zina mama, rođena Farkaš, sestra je ocu Mirinom 
i Brankinom, te materi Lelinoj. No po udaji razišla 
se ženska loza i tako svaka od njih nosi drugo 
prezime: Aurora Maravić, Lela Ninković, Branka 
Dostal, Mira Vyskočil. . . 

... Aurora vjeruje u duhove i u spiritizam. Nju 
zanima i astronomija, ali zato ipak nije pročitala 
još nijedne astronomske knjige osim »Flammari- 
onove «Pripovijesti o repatici». Ona čita (?) «Pri- 
rodu» i interesiraju je prirodne nauke, što je ipak 
ne smeta da vjeruje, da je Bog načinio od blata 
Adama, a od Adamova rebra da je stvorio družicu 
mu Evu; a ne smeta je ni u tomu, da ide bar svake 
nedjelje k misi, ali obično i češće. Napokon vje¬ 
ruje Aurora u idealnu ljubav i čeka je — već tri¬ 
deset i četiri godine ! . .. 

-Mira je problem. Ona to i hoće da 

bude. Ne voli da pred svijetom iznosi na vidjelo 
svoje »ja«. U tom je slične naravi sa mnom. To je 
upravo protivno od Aurore. Mira želi da bude za¬ 
nimljivom — koji problem to nije? — i to joj re¬ 
dovno uspijeva. Govori rado tako, da ne znaš, što 
misli. Ili govori kao u šali, nekud podrugljivo, ili 
ovija svoje riječi nekim ironičkim smiješkom, koji 
ti ipak ne da da ozbiljno vjeruješ u iskrenost ono¬ 
ga, što je rekla. 

Žena je od ukusa. Voli lijepo. Pogrješka joj je, 
što tu ljubav k lijepome nešto pretjerano nagla- 
šuje, te time kano da pokazuje, kako ona jedina 
ima smisao za ljepotu i pravo da je voli . . . 

Zna, da je lijepa i poželjna, a to joj podaje neku 
superiornost u društvu. Pazi na forme, što poka¬ 
zuje, da je odrasla među dobro odgojenim ljudima, 
te da ima i prilike i vremena, da te otmene ose- 


bine njeguje ... Dobra je, ali ne «kao dobar dan». 
Dobra je, kad hoće ikome hoće da bude dobra. 
Prema meni je bila uvijek vrlo dobra, otkako sam 
došao u doticaj s njome, i zato sam je zavolio 
kao ... ne znam, bih li rekao: kao majku, kao se¬ 
stru ili naprosto — kao dragi stvor. Ne velim- 
kao ženu, jer, eto, ima joj sedam godina više nego 
meni. Ali zavolio sam je. Zato je ovaj moj sud vje¬ 
rojatno subjektivan, ali šta mari — tako je ja 
gledam. 

Ponosita je i nikad ne bi nikoga ni za šta mo¬ 
lila. Taj se osjećaj redovno kadar potpuno razviti 
samo u ljudi neovisnih, bogatih, koji nikoga ne 
trebaju. Može da se razvije i u ljudi s lošijim uvje¬ 
tima — pod utjecajem krvi, nasljedstva, možda 
čak i lektire — ali onda im ogorčava život. Kod 
Mire je prvi slučaj. Bogata je, neodvisna i pono¬ 
sita. Zato sumnjam, da bi ona kada prevarila muža 
Ne ću reći baš od ljubavi. Ali od ponosa. 

Voli — a kakva bi žena bila, da to ne voli? — 
da joj se makar donekle udvara i da joj se govore 
lijepe riječi. Katkad mi se pričinja, da volije lijepu, 
negoli iskrenu riječ. To mi je žao. Zar je njoj za 
silu — voljeti laž? 

Zašto tako pomno- sakriva svoju nutarnjost 
pred svijetom? Imade li štogod, što joj ne bi bilo 
drago da svijet dozna? Ili bi štogod izgubila na 
svome ugledu? Ili se razočarala, u životu, pa za 
tom neproničnošću skriva pustoš razorene sreće? 
Ili su je ljudi pozlijedili, pa ne će da joj se takove 
neugodnosti ponove. Ili... ? 

O tome bi se dalo dosta nagađati, ali ništa po¬ 
zitivno reći. Samo jedno je jasno: ona ne će da joj 
se prodre u dušu, dakle ima nešto da sakrije svi¬ 
jetu. A to mi je dokaz, da nije potpuno sretna. 
Možda je čak vrlo daleko od sreće. Jer sretni su 
ljudi rječiti, brbljavi, kao da žele, da i drugi su¬ 
djeluju u njihovoj sreći, ili bar misle, da je njihova 
sreća tako velika, da i drugi moraju uživati u njoj, 
sve ako i nemaju ništa od toga. 

Aurora je mnogo sretnija od Mire. Tu imadem 
opet zajednički potez s Mirom: ni ja nisam sretan!« 

(Nastavit će se.) 


NAJMLAĐI UNUK 

Napisao ŽIVKO JAKIĆ. 


ELO još napola spava. 

Cesta se preko noći čvrsto smrz- 
nula, snijeg je žilav i tvrd poput kre- 
mena. 

Djed se Mita zagledao u svoje noge, te nije čuo 
povika. Zgrbio se, a noge su mu se plele sitnim i 
spretnim koracima kao da poigrava. 


Opet mu povik doleti iza leđiju: 

»Djede! ... Ej, Mita! . . .« 

Starac se sada zaustavi tako naglo te malo da 
se ne sruši na leđa. Za njim se micala debela sta¬ 
ra Anča, izišavši iz svoga dvorišta. 

»Gle, ne čuje me Mita ... ne čuje . . . « 

Djed zareži kao stari zaslužni kudronja, pred 

koga je od nekuda doletio kamen. Digao je u vis 
batinu. Djed se naravno nije srdio, tek se šalio, a 
to je izvrsno znala stara Anča. 

Starac pođe Anči u susret prijeteći joj uzdig¬ 
nutom debelom drenovačom, Bijelo inje na njego¬ 


vim brkovima i na bradi smiješilo se jednako ve¬ 
selo kao zažareni obrazi. 

»Babo, samo me smetaš u poslu. Čuvaj mi se, babo! 
»Da čujem . .. kakav posao . . , kamo tako 
rano,., što se dogodilo...?« 



M. RAČKI: »VIDI MU SE GINUT MU SE NE ĆE 


»Što se dogodilo . . .« odvraća stari, kao da ga 
jari srdžba, što Anča još ne zna za važan dogođaj, 
koji se zbio noćas u njegovoj kući. 

Pa, ajde, reći će joj. Neka svi čuju i pamte: Mita 
dobio najmlađega unuka. Jesi li čula, poštovana 
babo Ančo? . . . Sedmi unuk i još k tome —r naj¬ 
mlađi! ... Pa neka svi čuju: Jutros ga u tri ure 


probudilo deranje djeteta, koje je doduše došlo na 
svijet nešto ranije nego što su računali, ali malo 
lukavče htjede već ove godine božićevati. 

»Žurim se u grad po zipku. Za njega mora da 
bude nova zipka. Zbogom, stara i ne smetaj . . .? 

Još dometne: 

»Donijet ću ti iz grada žuti rubac.« 


2o5 









































































































































































God. I. 


VIJENAC 


Broj 11. 


Djed se žurio, da nadoknadi ovo vrijeme, što 
ga potratio s Ančom. 

Htio bi svakako da se vrati kući još za dana. 
Kroz šumu već više godina nije hodao noću. Zla 
je šuma danju, a noću ne dao Bog nikome da njo¬ 
me prolazi, 

»Ančo! Hej! . . .« 

Starica se okrene. 

»Svakako prigledaj malo do mene ... da ga vi¬ 
diš .. . da vidiš maloga . . .« 

Starica odmahne rukama kao onaj, koji je lju¬ 
tit, što ga upozoruju na nešto, što je upravo nau¬ 
mio da čini. 

»Vrijedno je . . . Takvoga djeteta više nema . . . 
Prigledaj, stara . . . « vikne Mita još jednom. 

»Ma . . . ma« micala Anča glavom i smiješila se 
kao da želi kazati, da će tamo i nekoliko čašica 
rakije ispiti u zdravlje djetetovo. 

Djed Mita jako se žuri. Osim zipke ima u gradu 
i koješta drugo da obavi. Baš će staru Anču da 
razveseli rupcom. S Ančom ga vežu lijepe uspo¬ 
mene iz mladih dana. 

Po smrznutu se snijegu mučno hoda. Zaletom 
na drugu stranu jedva zadržava ravnotežje i dok 
se čudi, što se nije srušio, opet poklizne, te rekne 
veselo: Još me eto na nogama! . . . 

Gdjekada zaduva oštar vjetar te zatjera u oči 
malo suha snijega. Mita neprestano žmirka i ska¬ 
kuće na skliskoj cesti kao drvena kugla. 

Već se vidi i šuma: čini se kao neka grdna i go¬ 
lema neman, koja hrče. Šuma je uvijek podmukla 
i opaka. 

Tri kućice posljednje su točke sela, koje kao 
da je poprskalo tamnim mrljama ogromnu i nepre¬ 
glednu bijelu hartiju. U posljednju od tih kuća mo¬ 
ra da se na svaki način svrati djed Mita. 

Pokuca čvrsto batinom na vrata. 

»Dobar dan, Marto«. 

»Bog daj. Zar ti, djede? . . . Kamo tako uranio? 

»Bi li htjela, da ti donesem iz grada žuti rubac? 
. . . Dobit ćeš ga, kažem ti, zaufano.« 

Marta od veselja ćuti. I s Martom vežu Mitu 
vrlo lijepe uspomene. On zna svaku ženu da raz¬ 
veseli kakvim zgodnim darom. 

»Gdje ti je čovjek, Marto?. . . ,« 

»Na sajmu. Otišao već sinoć. Kako kod kuće?« 

Mita objavi veseli dogođaj: još je bila noć, kad 
ga dijete probudilo svojim deranjem. Malo lukav- 
če hoće svakako, da već ove godine božićuje. Se¬ 
dmi unuk, ma ništa, neka mu samo Bog dade 
sreću. 

Marta nije mogla djeda zadržati ni rakijom. On 
nikako ne htjede da se vraća kući kasno u noć 
kroz šumu. Suma mu je kao neki mrk i opasan vuk. 


Mita obeća Marti još jednom rubac, pa onda 
potrči prema šumi. 

Eto i šume. 

U njoj sve mirno. I vjetar zaspao. 

Mita pred šumom stane, kao da razmišljava. 

Okrene se i zagleda se prema selu. Na čitavoj 
dalekoj i nepreglednoj cesi ne vidi živa stvora. 
Da još odkuda nadođe tkogod živ, ma bilo i čiji 
pas, bilo bi u društvu ugodnije putovati. 

Očima uroni duboko u gustu vrevu stabala. U 
dubljim je crn mrak. 

Prekrsti se i uniđe. 

Tapkao je po tvrdu snijegu sve brže i brže. Me¬ 
đutim dobro preruje džepove, dok ne naiđe na 
krunicu. Držeći u ruci krunicu, ogledavao se bez 
prestanka na sve strane, te je oprezno prisluški¬ 
vao. 

Baš je u toj šumi vidio pokojni njegov otac neki 
ukleti grm, u kojemu iznenada bljesnuše dvije bi¬ 
jele bradate glave. Očne su im šupljine bile pra¬ 
zne i crne. U trenu oka grm s glavama propade u 
zemlju. Još je danas jama na onome mjestu. Bilo bi 
dobro nad jamom sagraditi crkvicu. 

Cesta mu se činila sve užom i tjesnijom, prem¬ 
da je njezina širina mjerila svagdje jednako. Ipak 
je imovna općina na ovome mjestu morala sasjeći 
još nekoliko hrastova, da čovjek može laglje za¬ 
paziti, ako mu se što približi. Čovjek u šumi ni¬ 
kada nije siguran. 

Općinski je šumar pred više godina morao bje¬ 
žati sve do grada i jedva je iznio živu glavu. Još 
se danas ne zna, što ga je ganjalo. Neki hoće, da su 
pokupili svu mudrost ovoga svijeta, pa ne vjeruju 
u šumarovo pričanje. Misle, da šumar samo plaši 
zvjerokradice, koje tamane divljač. No teško da 
bi šumar, koji je bogobojazan čovjek, lažima pla¬ 
šio ljude. 

Mitine su se noge vrzle sve hitrije, te mu je već 
postalo vruće. Orosilo mu se i čelo. Kad je već 
prošao onaj dio šume, za koji je držao, da se ne¬ 
gdje u blizini nalazi ukleta jama, posta putovanje 
malo prijatnijim. 

Već je bio potpun dan. 

Neka stara zečina pretrča preko ceste, a Mita 
je brzo htio popasti komad snijega i poslati ga za 
zecom, ali ne uzmognu otkinuti, jer je snijeg bio 
tvrd kao kamena ploča. 

U šumi se u taj mah na snijegu začuje škripa¬ 
nje nečijih nogu. 

»Bog pomogao!« zavikne djed Mita i zaustavi 
se. 

Tišina. 

Mita se prekrsti, razgleda se naokolo i pođe 
dalje. Za malo časova iziđe iz šume čovjek. 

Dva zeca vise mu preko desnoga ramena, a na 
lijevom se koči crna d/ocijevka. 

»Bog pomogao!« vikne iznova djed Mita i sta¬ 
ne. Ujedno pomisli, kako zvjerokradice mora da 
su crni u duši, jer se ne boje ni Boga ni zakona. 
Sve u poštenju, pa ubijaj tuđe zečeve. 

Zvjerokradica dođe do djeda Mite. 

»Božja sreća« nazove dobroćudno djed. 
Pridošlica položi Miti na rame svoju tešku des¬ 
nicu i prozbori: 

»Starče, ako naiđe šumar, reći ćeš, da si zeče¬ 
ve ti ubio. Ako ti je mio krov nad glavom i glava 
na ramenu. Pristaješ li?« 

Djed se skamenio. 

»Ne ćemo tako« poviče zvjerokradica. »Ni ko¬ 
raka! . . . Pristaješ li?« . . . 

»Pristajem, ako te je volja«. 

Neznanac objesi Miti o jedno rame zečeve a o 
drugo dvocijevku. 

»Sada te baš volim« naruga se djedu. 

Mita izvadi drhtavom rukom iz svoje torbe bo¬ 
cu s rakijom, te je pruži zvjerokradici. Ovaj je po¬ 
tezao, te se djed već uplaši, da će ostati bez ra¬ 
kije. 

»Još, još« . . . nudio je žalosnim glasom zvjero- 
kradicu. 

»Pa dobro« nagne ovaj opet lakomo bocu na 
usta. 

»Nije baš najbolja« . . . stao Mita da kudi svoju 
rakiju. 

»Ništa za to.« 

»Od nje gdjekada i matron spopada i zavija, 
pa, ... pa da umreš .... pa da umreš . . . .« 

»Ne bojim se ja ničesa.« 

Ova primjedba, da se ničesa ne boji, tako se 
Mite dojmila, te više nije mario, koliko još ostaje 
u boci rakije, nego je diveći se zurio pozorno zvje¬ 
rokradici u oči, a onda mirno spremio u torbu 
praznu bocu. 

Pođoše. 

»Kamo, starče?« 

Djed Mita sve ispripovjedi zvjerokradici: dobio 
noćas unuka, a sada će u grad po zipku. Dijete se 
požurilo, hoće malo lukavče da božićuje. Sada ima 
ravno sedam unuka. 

»Nesretan broj« .... izusti zvjerokradica, te 
pljucne na cestu. Onda izvadi iz džepa lulu i pri¬ 
pali je. 

Djed Mita ne progovori ništa. 

Zvjerokradica nastavi: 

»Sedam je, starče, nesretan broj.« 

Djedu se Miti okliznu noga, te se nađe na tvr 
du ledu zajedno sa zečevima i sa dvocijevkom. Pri 
dizanju pomogao mu i zvjerokradica. 


Mitu je domala stalo boljeti u desnome bedru, 
te je mogao stizavati svoga pratioca samo uz ve¬ 
lik napor. 

Taj nesretan broj zvonio je sada djedu nepre¬ 
stano u ušima. Čuo je već više puta o tome broju. 
Uvijek se govori, da je sedam sretan broj. Htjede 
da sazna nešto potanje, te će suputniku: 

»Nedjelja ima sedam dana, je li tako? ... A se¬ 
dam nedjelja treba da prođe između svakoga saj¬ 
ma u Lađevcu. Do Cvitovića ima ravno sedam kilo¬ 
metara. Sedam i uvijek sedam i bez njega nema 
života.« 

»Bez njega nema nesreće« reci radije, moj 
starče. 

»A kako to?«... uplaši se iznova Mita te umalo 
da se opet ne sruši. 

»Meni je baš sedmo dijete umrlo. Sedmo janje 
i sedmo tele i sedma svinja uvijek crkava, otkada 
pamtim. Kada ubijem svakoga sedmoga zeca, na¬ 
mjerim se na šumara. Sedam je, moj starče nesre¬ 
tan broj, otkada je sunca i svijeta«. 

Djed zapane u razmišljanje: kakva bi to nesreća 
mogla da zadesi njegovu kuću? Sve bi lako podnio, 
samo da se ništa ne dogodi unučiću. Ali, eto, o 
njemu se baš i radi. Zašto je nesreći zapelo oko 
baš o broj sedam? 

Sjeti se, da je spremio u torbu četiri stotine 
dvadesetisedam dinara. Izvuče iz torbe neopazice 
jedan dinar i spusti ga iza svojih leđa. Vjetar ga 
ponese naprijed, a zvjerokradica ga pograbi i lako¬ 
mo klikne: 

»Eto nečijega dinara . . .« 

»Bome moj nije . . .« branio se Mita. 

Mitin pratilac razgleda dinar, stavi ga u džep 
i rekne: 

»Moj je.« 

Opet se djed zamislio i teško je hramao uz 
zvjerokradicu. Napokon prihvati: 

»Je li kod kuće Marko Bijonda?« 

»Ne znam, starče,« smrsi kroz zube zvjerokra¬ 
dica, tjerajući iz ustiju dim. »Što će ti taj ludi 
čovjek?« 

»Kako možeš reći, da je lud? . . . uščudi se djed. 

»Lud je« . . . ponovi zvjerokradica i izvali ružnu 
kletvu. 

»Ne bojiš li se Boga?« zažario se Mita i stao. 
»Ne znaš li, da je Marko Bijonda bio nekada velik 
grješnik, pa obolio i zamro, Ležao tako ni živ ni 
mrtav, A duša mu je dotle na raskršću velikih ve¬ 
černjih oblaka zapazila s desne strane raj a s lijeve 
pakao. Vidio sve . . . s desne sve u zlatu, a s lijeve 
u vatri. Vidio baš tako kao sada ja tebe. Kad iz¬ 
nova oživio, posta Marko svetac. U kuću njegovu 

dolaze i bolesni i nesretni po dobru pomoć i za¬ 
govor. Jesi li ti, čovječe, stranac, da to ne znaš?« 

»Znam, samo to, da Bijonda nakon one teške 
bolesti nije više pri pameti« odvrati zvjerokradica. 

»Kako možeš tako govoriti?« uzvikao se Mita, 
»Ne znaš li, da je Marko vidio svojim očima 
pakao?« . .. 

Zvjerokradica je mirno šutio i pušio. 

Mita je bio uvjeren, da sada njegov suputnik 
razračunava sa svojom savješću. To je više učvr¬ 
sti starca u njegovoj vjeri. Ujedno mu se čini Bi¬ 
jonda još svetijim. Posvršit će u gradu što prije 
poslove, a onda će se na povratku navratiti k Bi- 
jondi, da preporuči unučića njegovu moćnom za¬ 
govoru. 

Domala probudi Mitu njegov suputnik iz sna- 
trenja. 

»Sada mi daj moju pušku i zečeve«. 

Na izlasku iz šume dovikne zvjerokradica: 

»Tamo ti je, starče, kuća svečeva.« 

Kuća se nalazila uz desni rub šume, malo po¬ 
dalje od ceste. Mita je to znao već otprije. Sada 
se osvrne na tu malu kućicu prekrstivši se kao 
pred crkvom. 

U gradu kupi lijepu zipku, crveno oslikanu, 
uzeo u dućanu šećera i kave, dva žuta rupca, sve 
to sakrio u zipku, u krčmi je malo gucnuo vina, 
malo užinao i otpočinuo se. Bol u bedru, što ga 
bijaše natukao pri padu, stišala se. Pa onda — 
prošlo već i podne — ajde kući, prteći na leđima 
zipku i u njoj kavu, šećer i rupce. Hodajući tako 
neko vrijeme, stala ga opet boljeti noga, pa onda 
sve jače i jače. Teško je hramao, a sve u strahu, 
da ga u šumi ne zatekne noć. 

Pred šumom zamakne sa ceste i pođe ravno k 
Bijondi. 

Tamo sazna, da se svetac još nije vratio sa saj¬ 
ma. Rekoše mu, neka pričeka, jer Bijonda može 
svaki čas da bane. 

Djedu to zada strašne brige. Naskoro će zamra¬ 
čiti, šuma je golema, svaki mu je čas nad svaku 
cijenu. 

Ali bez svečeva zagovora i pomoći da se vrati 

kući-tko zna, ne bi li ga još iste noći kaznio 

Bog? Tko zna, što prijeti unučiću već skorih dana, 
već sutra, već noćas . . . Nije li mu Bog poslao zvje- 
rokradicu kao vjesnika? . . . 

Djed je u sto neprilika. Mjesto da otpočine i 
umiri bolno bedro, on se ubrzao po Bijondinoj kući, 
pa izlazio svaki čas pred vrata i neprestano motrio 
sve mračnije nebo. 

Već se počela hvatati noć, kad stiže kući Bi¬ 
jonda. 


To bijaše čovjek nizak, plećat, sa dugom sijedom 
bradom. 

Svetac pomno sasluša starca, onda dohvati iz 
ormara staklenku s vodom, donijetom iz Lurda i 
Iz Jordana, te njome blagoslovi iz daljine Mitina 
uunčića. 

Mita htjede svecu da dobro plati, ali ovaj digne 
oči i ruke nad starčevu glavu govoreći kao da 
moli: 

»Kada sretneš prvoga nevoljnika, bogobojazni 
starče, sjeti se mene i podaj tome nevoljniku dar«. 

Mita pun utjehe poljubi Bijondinu ruku, te iziđe 
iz kuće. Umah upane u gust mrak, te se uplaši iz¬ 
nova. Bijonda mu preporuči, neka udari prijekom 
stazom, koja ide odmah iza kuće, pa će tako pre¬ 
sjeći šumu i skratiti put. Biondina riječ Miti je za- 
povjed i on pođe kao u snu kroz mrku šumu. 

U desnoj nozi prevlada domala jaka bol, i on 
morade da svaki čas stane. Iza nekoga vremena 
primijeti, da je krenuo oštar sjever i stao trpati 
šumu suhim snijegom. Mita motri na sve strane, 
kako se šuma umotava u debelu noć, kako prož¬ 
dire drveta, kako se očito sprema na neko pod¬ 
muklo djelo. Napeto je prisluškivao. Nešto začuje, 
te stane. Izvadi iz džepa maramu, u kojoj je bila 
umotana krunica, i prekrsti se, jer mu se činilo, 
da je malo podalje neka visoka prikaza sa crnim 
krilima preletjela od jednoga drveta k drugome i 
sakrila se. 

Mita vikne: 

»U ime božje, ne diraj u poštena starca, koji ni 
kome ništa zlo ne radi!« 

Učini mu se kao da se netko na te riječi nasmi¬ 
jao. Djedom prodrma silan strah. Odluči vratiti se 
do Bijondine kuće i tamo prenoćiti. 

Kad on uze trčati, a to desnom nogom ne može 
od žestoka bola da se makne. Kada se odvaži da 
digne nogu, onaj čas kao da će se srušiti mrtav. 
Brzo razmisli, pa se spusti oprezno na panj, ras- 
krije se koliko treba i onda stane snijegom živo 
natirati bolno bedro. Stiskao je zubima i očima 
samo da prepati. Da bol što prije popusti, priveže 
maramom na bedro velik komad snijega. Nakon 
toga vidarskoga posla ustane tako lako i poče li¬ 
jepo hodati, te je u veselju zaboravio na sve brige 
i nevolje. Prva mu je misao bila unučić. Kako je bio 
razvedren, što mu je noga u času ozdravila, pa 
onda želja da vidi opet malo dijete, koje će mu da 
doskora tepa: »dida«, sve to starca obodri, te on 
živo pritisne na ramena zipku i s njom poskoči ne¬ 
koliko puta na mekanu snijegu. Trčeći ovako ne¬ 
koliko časova smjerom prema Bijondinoj kući, sjek- 
ne ga odjednom u desnoj nozi takvom strahotom 

te se bez svijesti srušio u snijeg. Prošlo tako neko 
vrijeme i starac dođe k sebi. Čas dva razmišljao i 
sabirao se, da dokuči, što se dogodilo, htjede da 
se digne ali kao da ga nešto u isti mah snažno pri¬ 
tisne o zemlju. Desna mu je noga bila mrtva. 


Dizao je nogu rukama, drmao je čvrsto i udarao 
po njoj žestoko šakom, nu u nozi se ne probudi 
ni iskra života. Djed digne u vis ruke i zazove tiho 
bogorodicu. Zazove je još mnogo puta ., , 

Onda ostavi zipku i boreći se sam sobom po¬ 



misli na unučica. Lako za zipku, rekne napokon, 
ima ih još u gradu. Samo da mi je stići nekako do 
kuće, ma napatio se do krvi. 

I sad se stane mučno kopati iz snijega, uze se 
rukama i zdravom nogom micati naprijed, puzajući 
tako nekoliko časova po mekanu tlu. Kad je stao, 
da odahne, iz snijega je provirivao kao komad sta¬ 


roga panja. Nije ni zamjetio, da mu je na jednoj 
suhoj grani ostao šešir. Sjever je obilno sipao hlad¬ 
nu bijelu prašinu. 

Za neko vrijeme mučna micanja propane u jamu. 
Samo mu je glava i vršak lijevoga ramena stršio iz¬ 
nad bijele površine. Sad uze vikati pomoć. Šumom 
se snažno orio Mitin glas, koji je bio jak i krepak. 

U mrzloj noćnoj praznim jeka je bila oštra i da¬ 
leka. Dosta blizu bijaše kuća Bijondina i da je koji 
prozor bio otvoren ili da je tkogod na čas izišao iz 
kuće, bio bi jamačno čuo Mitino zazivanje. Na 
svaki se povik snijeg jače sasuo na starca. Iza ne¬ 
prestana zazivanja i zavijanja glas mu oslabi. Hrop- 
tao je napola lud napola smrznut. Od umora malo 
zadrijema. Onda najednom osjeti u tijelu ugodnu 
toplinu, žile mu se rašire, krv poteče njima lako 
i prijatno, a oči ugledaju u dalekoj mekanoj i bi¬ 
jeloj magli zelene livade, žuta polja i napokon malu 
lijepu kućicu. U toj kućici ugleda unučića. Za pol 
ure mekani pokrivač pokrije djeda sasvim, da mu 
bude još toplije. Ali on se lako otkinuo i pobjegao 


iz šume . . . Upravo zavirkuje na crveni prozorčić 
one lijepe malene kućice, da vidi dijete. Rastvara 
prozor, provaljuje u kuću i uzima dijete na ruke, 
pa leti s njime kao mahnit. Okolo stola, pa okolo 
kuće, pa u šumu i iznad drveća . . . Odozgo zuri u 
sve kutiće crne i bijele šume, pune žarkih krijes¬ 
nica i zvijezda. Dijete sve jače pritišće i zuri u 
šumu, dok najednom ne ugleda neki bijeli panj, što 
proviruje iz jame, pogleda taj čudnovati stari panj 
malo bolje, pa se nasmije i odleti s djetetom visoko, 
visoko nad šumu, otkuda se nije vidjelo više ništa 
na zemlji do crna i neprozirna mraka . . . 

Drugi dan nađoše Mitu zatrpana snijegom . . . 


MARIJA MAGDALENA 

DRAMA U TRI ČINA S EPILOGOM 
Napisao FRAN GALOVIĆ 




Marija Magdalena: 

(nestrpljivo) : 

Onda ? Kazuj dalje ! 

A s u r : 

Kad vidješe glavari sveštenički 
I književnici sva čudesa ova, 

Što učini, i djecu u crkvi, 

Gdje govore i viču sveđ: »Hosana !«, 
Rasrdiše se pa mu rekoše : 

»Da I* čuješ sad, što ovi govore ?« 

A on im reče : »Da ! Zar niste nikad 
Još čitali : iz usta male djece 
Načinio si sebi hvalu ! . . .« 

Marija Magdalena: 

Zatim ? 

A s u r : 

Val uzburkani odnio me tada 
I nosio me, dok ne dođoh amo ! 

Marija Magdalena: 

Poteci! Idi! Javi dvorkinjama, 

Nek nose cvieća! — Neka cimbali 
I harfe jeknu! . . . Idi! Žuri se! . . . 

A s u r : 

(ode na lijevo). 

(Glasovi su sve bliži i jasniji. Još časak, i dvorana će 
ozvanjati od njih. Nebo se malo zacrvenilo, a zlatna se pra¬ 
šina uzvitlala kao magla.) 

Marija Magdalena: 

(stoji pokraj jednoga stupa i gleda na ulicu. Pričanje Asu- 
rovo smutilo je svu njezinu dušu) : 

Još samo tren! . . . Još samo jedan tren! 


(Nastavak) 

(Dvorkinje izlaze noseći pune pregršti cvijeća, žutoga, 
crvenoga i plavog ; bijeloga kao snježna pjena i tamnoga 
poput sutonskog pokoja.) 

Marija Magdalena: 

(dvorkinjama) : 

Tuj stanite, i kada prođe mimo, 

Tad bacajte niz mramor latice 
I zlatne čaške rosnih cvjetova, 

Da put mu bude prepun mirisa 
I divnih šara ! . .. Nek mu ruže kažu 
Svu strast, što gori u tim dvorima 
I što ga čeka ! .,. . 

(Naglo prestane.) 

Prva dvorkinj a 
* (zabrinuto) : 

Što je ? 

Marija Magdalena: 

(pokročivši natrag) : 

Evo ih ! 

Druga dvorkinja: 

Probliedila si ! . . . 

(Iz lijeve odaje dopiru zvuci glazbe.) 

Marija Magdalena 

(iskidano) : 

Ništa nije !. . . Ništa ! . . . 

To... to je sreća, što mi dolazi, 

I što je čekam ! . . . 

Treća dvorkinja 

(upilfila je pogled dolje na ulicu) : 

Gledajte ih ! Mnoštvo 
Ko bučni slap sve bliže prilazi ! 


2/o 




God. i. 


Vijenac 


Broj 11. 


Marija Magdalena: 

(jedva dahne) : 

A on ? 

Prva dvorkinja 

(tražeći očima) : 

Ja ne znam,.. 

Druga dvorkinja: 

(isto tako) : 

Ne vidim . . . 

Treća dvorkinja 

(ispruživši ruku) : 

Da nije ? 

Marija Magdalena: 

Jest, ono mora biti. . . 

Prva dvorkinja: 

Što si stala ? 

Sad pođi preda nj . . . 

Marija Magdalena: 

Preda nj ? 

(Glas joj zadršće kao prekinuta struna.) 

Smijem li ? 

(Uhvati se rukom za stup.) 

Zamaglilo se . . . Past ću . . . Daj mi ruku ! . , . 

(Nasloni se na stup i ostane onako.) 

(Buka je postigla vrhunac. Ne čuje se više ni glazba ni 
glasovi dvorkinje, što su se skupile oko Marije Magdalene 
bacivši cvijeće na tle. — To traje neko vrijeme, ali onda se 
odjedared sve smiri.) 

Marija Magdalena 

(kao da se prenula oda sna) : 

Tišina ? . . . Zašto ? 

(šaptom) : 

Gledaj ! Amo ide ! 

Marija Magdalena 

(pogleda dolje i zadršće; silazeći naglo stepenicama u 
dvoranu): 

On ? — Amo ? — Bježmo ! — Gdje ste ? 

Sakrijte me ! 

Ja vidjeh nešto ! Vidjeh i upoznah ! . . . 

(Stane u grozi nepoznatoga straha kraj lijevih vratiju.) 

Isus 

(pojavio se među onim stupovljem, sam i velik, vas u bjelini 
i u suncu, a za njim nagme mnoštvo naroda u svečanim ha¬ 
ljinama. Svi ostanu gore na trijemu, samo on silazi polako 
u dvoranu. Jasan glas zazvoni poput harfe) : 

Mir kući ovoj ! 

(Muk. — On se okrene prema narodu.) 

Zašto šutite ? — 

Umuknuli ste ? 

Ivan 

(dođe za njim) : 

Učitelju ! 


Isus: 

Znam. — 

Vi gledate i ne vidite ništa, 

Vi slušate i ne čujete glas, 

Što iz daljina k vama dopire. 

(Učenici silaze za Njim u dvoranu, a ostali narod ostane 
na stubama i među stupovljem.) 

Ivan: 

O učitelju ! Hajdmo otale ! 

Marija Magdalena 
(stoji kraj onih vratiju nepomična uhvativši jednom rukom 
grčevito svileni zastor). 

Isus: 

Po ulicama klicali ste divlje 
Nazivajuć me Davidovim sinom, 

A1 kadno skrenuh amo, stišalo se 
Veselje, zanos. — Zašto šutite ? 

O ljudi, male vjere ! Gledate 
I ne vidite ništa ! — 

Simon Petar: 

Učitelju ! 

Ti ne znaš, to je kuća bludnička, 

I ona žena tamo — 

Isus: 

Trebaju li 

Ljekara zdravi ili bolesni ? 

Marija Magdalena 

(zadrhtala je kod riječi Simona Petra, kao da će pasti). 

Simon Petar: 

Ja znadem — 

Isus: 

Ne znaš. Ne vjeruješ ni ti ! — 

Mir nazvah kući ovoj, a vi svi 
Tuj stadoste i ne smijete dalje, 

Jer ova žena željela je spas 
I žudjela kroz tamu svietlo sunca ! 

(Mariji Magdaleni.) 

Pristupi bliže ! 

Marija Magdalena 

(gluhim, ugaslim šaptom) : 

Gospode ! 

Isus: 

Pristupi ! 

Jer carstvo božje otvara se svima, 

Što vjeruju i pođu mojim tragom ! 

Marija Magdalena 
(nepomična) : 

Ja ne smijem . .. 

Isus: 

Jer ne vjeruješ jošte 
Ko ni svi ovi. — Da je u vas vjere, 
Gorušično koliko zrno samo, 

Da dubu rečete: »iščupaj se, 

Usadi se u morske talase,« — 

On poslušao vas bi onaj tren ! 

(Iz onoga mnoštva na trijemu izađoše tri fariseja i pri 
stupe k Isusu.) 

Prvi farisej: 

A1 žena ova grješnica je teška! 

Isus: 

Da ! Grješnica je. A koliko puta 
Sa željom na nju ti si pogledo? 

Prvi farisej: 

Ja ? Pogledo ? 

Isus: 

Da ! Tebi zborim ovo. 

I još ti kažem, ako pogledaš 
Sa željom samo na nju, preljubu 
Učinio si u srcu već tvojem. 

Prvi farisej: 

Pa tko* će onda biti savršen ? 

Isus: 

Sablažnjava V te oko tvoje desno, 

Iskopaj ga i baci ga od sebe. 

Jer mnogo bolje, da od udova 
I pogine ti jedan, negoli 
Da tielo bude bačeno u pako ! 

Treći farisej: 

Ti liepo zboriš, ali tko bi ovo 
Izvršit mogo ? 

Isus: 

(pokaže na učenike svoje) : 

Evo ! Pogledaj ! 

Ni jedan od njih zlata ne nosi 
U pojasima, — srebra niti mjedi! 

Ni torbe na put, ni dvie haljine, 

Ni obuće ni štapa ; poslenik 

Svog jela jeste dostojan. Tko prima 

Njih, prima mene, a tko prima mene, 

Taj prima onog, što me poslao ! 

Prvi farisej: 

Mi radi bismo znak da vidimo 
Od tebe ! 

Drugi farisej: 

Daj ! Pokaži nam ga svima ! 

Isus: 

Rod bludnički i zli sad hoće znak, 

I ne će mu se dati nego jedan, 

A znak je ovo Jone proroka. 

Jer kao što je Jona nekoć bio 
U kitovu tri dana trbuhu, 

I do tri noći, čovječji će sin 
U srcu zemlje biti dana tri, 

Dok treća zora ne svane ! 


Prvi 


Tri dana ? 


farisej: 

Što veliš ? 


Drugi farisej: 

Zar o sebfj govoriš ? 
Isus: 

I Ninevljani na sud će izići 
Sa rodom ovim i osudit će ga, 

Jer Joninim se oni poučenjem 
Svi pokajaše ! Gle, a ovdje stoji 
Od njega stoput veći pred vama! 


Prvi farisej: 

A1 ti i liečiš u dan subotnji! 

Isus: 

Tko ima od vas ovcu, pa mu padne 
U subotu u jamu, ne će li je 
On uzeti i izvadit? Koliko 
Pretežniji je čovjek? Dakle valja 
U subotu i dobro činiti. 


Drugi farisej: 

A tko je tebi dao ovu vlast? 

Isus: 

I ja ću vas upitat jednu riječ, 

I kažete Y mi, reći ću vam, kakvom 
Ja vlasti ovo činim. — Ivanovo 
Krštenje otkud bi? Da 1' s neba ili 
Od ljudi? 

Trećifarisej: 

Eto! Rečemo li: s neba, 
Odvratit ćeš nam: zašto dakle vi 
Ne vjerovaste njemu? Rečemo li: 

Od ljudi, onda — 

(Umukne.) 

Isus: 

Gle, ušutio si. 

Prvi farisej: 

Mi ne znamo. 

Isus: 

Da. Ni ja ne ću reći 
Vlast, kojom činim ovo. — Evo, žena, 
Što stoji ovdje, poznate je svi! 

To bludnica je, kažete. A1 ona 
U carstvo božje prije vas će ući. 

Ma rija Magdalena: 

(tiho) : 

Sagrieših mnogo! 

Isus: 

Čujte ovaj glas! 

Da u vas ima tračak ljubavi, 

Veselje bi vam srce zanielo, 

Jer pastir nađe ovcu, što je dugo 

Po šikarju i mraku lutala. 

U njenoj duši sedam đavola 
Sagradilo je sebi priestol grieha, 
I zato uđoh. Bit će čišća od vas 
I bi jeli ja od rosnih lierova! 


Prvi farisej: 
Ti huliš Boga! Narod zavodiš! 

Isus: 

Na Mojsijevu stolicu ste sjeli 
I ljudima breme teško vežete 



M, RAČKI: »PLANU AGA KANO PLAMEN ŽIVI 


Na pleća, ali prstom svojijem 
Vi ne ćete ga prihvatiti! 

Drugi farisej: 

Tebe 

U tamnicu bi vrći valjalo! 


Isus: 

0 teško vama, vođi slijepi, 

Što zatvarate carstvo božije 
Od ljudi, a ne ulazite sami, 

Ni date onim ući, što bi htjeli! 

O teško vama! Grabeža ste puni 

I nepravde, bezakonja i zla! 

Ko okrečeni vi ste grobovi, 

Svi liepi spolja, a unutra puni 
Kostura, gada, svake nečistote. 

0 zmije, porod aspidin, lažovi, 

Krv pravedna nek na vas padne sva, 

Od Abela do krvi Zarije, 

Kog ubiste med crkvom i oltarom! 

Treći farisej: 

Baš liepo zboriš! Ali reci to 
Pred poglavarom svešteničkim, reci 
To pred Kajafom. 

Isus: 

(okrenuo se prema zapadu, što vas gori u veličajnome kr¬ 
vavom svijetlu): 

Kćeri Sionova! 

Gle, car tvoj ide k tebi! Raduj se! 

Prvi farisej: 

Utucite ga! Huli Boga! 

Drugi farisej: 

Ljudi! 

To lažni prorok došao je k vama, 

Đavolska vlast je njegova . . . 

Glasovi iz puka: 

(zaječe kao jaki udarac vala) : 

Hosana! 

Marija Magdalena: 

(kao da će pokročiti naprijed, ali se ustavi, zagledavši se u 
Njegovu božansku pojavu). 

Isus: 

(ne obazirući se na prijetnje fariseja prošao je između njih 
i ide prema trijemu). 

(Narod se već razdvojio, i po sredini trijema ostao je 
široki, prazni prostor.) \ 

Treći farisej: 

(muklim gnjevom) : 

Ne pomaže nam ništa! Svi će za njim! 

Isus: 

(uspeo se stepenicama gore) : 

Kad budem jednoć podignut od zemlje, 
Privući k sebi sve ću! 

Simon Petar: 

Učitelju! 

Iz zakona smo čuli, da će Hristos 
Kroz vieke ostat. Kako govoriš, 

Da čovječjem se sinu dići valja? 

Isus: 

(okrenuo se k njemu) : 

Još malo vrieme vidjelo je s vama, 

Pa hodite, dok svietlo imate, 

Po tami nitko ne zna, kuda ide! 

(Časak velike tišine. Svi gledaju u Isusovu prikazu tamo 
između onih stupova, kako se uzdigla, bijela i jasna, utop¬ 
ljena u žar večernjega sunca.) 


Iva n : 

(kleknuo je kraj Isusa i prinio njegovu ruku na svoje usne. 
Tihim glasom, kanda se boji prekinuti veliki muk) : 

Ti plačeš, rabi? 

Isus: 

(gledajući ganut večernju daljinu) : 

Gledam sveti grad, 

U zlatu sunca, kako divno> gori! 

(Bolnim usklikom.) 

O Jerusalem! Grade! — Proroke, 

Što poslani su k tebi, ubijaš, 

I zasipaš ih teškim kamenjem! 

Koliko puta htjedoh skupiti 
Sva čeda tvoja, i vi ne htjeste! 

I eto! kuća ostat će vam pusta! 

Jer ne ćete me više vidjeti, 

Dok ne kažete riječ: blagosloven, 

Koj’ dolazi u ime Gospodnje! 

0 Jerusalem! Grade! Umri! Zgini! 

Još jedan čas i nestati ćeš u noć! 

Marija Magdalena: 

(pokročila je naprijed gledajući sveudilj Njega zanosnim po¬ 
gledom. Narod, fariseji i učenici, sve se to pomaknulo prema 
trijemu, i tako je ona sama ostala na sredini dvorane). 

Ivan: 

(digao je pogled k Isusu) : 

Zar sve? I sveti hram? 

Isus: 

Da! Sve će proći! 

Ni kamen ne će na kamenu ostat! 

(Pođe.) 

Marija Magdalena: 

(priđe još bliže k trijemu i zadršće, a sva joj je čežnja u ve¬ 
likim, nepomičnim očima) : 

0 Gospode! 

Isus: 

(okrene se i pogleda je) : 

Marija Magdalena: 

Što želiš? 

Marija Magdalena: 

Spasi me! 

Isus: 

Iscielih mnoge žene od bolesti: 

I ženu Huze i Suzanu, druge 
Iscielih opet od zlih duhova; 

Sve one meni služe. — Želiš i ti? 

Marija Magdalena: 

Ja ne znam, ne smiem . . . 

Isus: 

Sedam đavola 

U tvojoj duši vladalo je, rekoh, 

I zato dođoh u tvoj dom . .. 

Marija Magdalena: 

Položi 

Na moje čelo melem ruke svoje, 
Ko blagoslov da na dušu mi padne. 

Isus: 

Ti ne vjeruješ jošte. 

Marija Magdalena: 

Što da činim? 
I s : 

Ja rekoh ti. Odbaci biser, zlato, 
Dragulje, raskoš, pa ćeš primiti 
Sto puta veću nagradu i život 

Marija Magdalena: 

I život? 

Isus: 

Jer će mnogi posljednji 
U nebeskome carstvu biti prvi, 

A mnogi prvi bit će posljednji! 

(Okrene se i silazi dolje.) 


(Narod nagrne za Njim, i klicanje se opet prolije večer¬ 
njim zrakom. — Dvorkinje su se također povukle u odaju 
na lijevo. — Nebo je sve u žarkome, krvavom odsjevu, kao 
da negdje gori oganj.) 

Marija Magdalena: 

(ostala je sama podno stepenica. Prekrila je lice rukama i 
tako časak stoji slušajući glasove, što ječe ispod dvora, pa 
dolazi polako naprijed. Skine zatim ruke s lica i gleda oko 
sebe, a iz grudiju se vine tihi šapat) : 

Zar san je bio? . .,. II sam vidjela 

Sjaj nebeskijeh, divnih zjenica 

I čula glas ko zlatne harfe zvuk? 

(Glasovi izvana odjeknu jače. — Ona se trgne i zavapi.) 

Ne, nije san! — To On je . . . On je bio .. 

(Zaleti se prema trijemu i uzdigne u onome žarkom crve¬ 
nilu obje ruke u vis, a silni poklik njezin nadmašuje glasove 
naroda.) 

Hosana tebi, Sine Davidov ! . . . 

Zavjesa pada. 

Konac prvoga čina« 

(Nastavit će sc.) 


MARIJA CHAPDELAINE 

PRIPOVIJEST IZ FRANCUSKE KANADE 
Napisao LOUIS HĆMON. Prevodi Dr. DRAGO ĆEPULIC 
(Nastavak) 


OĆ odmiče, i posjetioci odoše. Naj¬ 
prije oba Surprenanta, zatim Eutrope 
Gagnon. I ostade samo još Fran 9 ois 
Paradis; stajao je i kao krzmao otići. 

— Ti spavaš večeras ovdje, Fran^ois? upita ga 
otac Chapdelaine. 

Ali njegova žena ne sačeka odgovora. 

— I pravo je! reče. A sjutra ćemo ići svi brati 
različak kao na dan svete Ane. 

Kad se nekoliko časaka zatim Fran 9 ois popeo 
ljestvama zajedno s momoima gore, Marija se osje¬ 
ti s toga slatko uzbuđena. Činilo joj se, da on ovako 
dolazi njoj malo bliže i da tim ulazi u krug oprav¬ 
danih nagnuća. 

Sjutradan bude plavi dan, jedan od onih dana, 
gdje sjajno nebo baca nešto od svoje jasne boje na 
zemlju. Mlado sijeno, žito još nedozrelo bijaše van- 
redno nježno i dirljivo zeleno, pače se i tamna šu¬ 
ma činila malo obojadisana azurom. 

Fran 9 ois Paradis siđe ujutro ljestvama dolje, 
preobražen, u čistom odijelu, isposuđenu od Da’ 
Bea i od Ezdre, i kad dovrši svoju toaletu i obrije 
se, mati mu Chapdelaine čestita na lijepu izgledu. 

Pošto doručkovahu svi zajedno, recitovahu je¬ 
dnu krunicu baš u uru mise, a onda se prostre pred 
njima divna duga nedjeljna bezbriga. No program 


dana bijaše već utvrđen. Eutrope Gagnon stiže 
pri svršetku objeda, koji bijaše vrlo rano serviran, 
i odmah svi krenuše, proviđeni mnoštvom raznoli¬ 
kih vedara, zdjela i kositrenih kupa. 

Borovnica bijaše sazrela. Na mjestima požara 
ljubičasti njeni grozdovi i zeleno njeno lišće sada 
potapljaše ugaslu rumen zadnjih ružičastih cvijeto¬ 
va grabrove šume. Djeca stadoše odmah brati uz 
vesele poklike. No odrasli se rasprše po šumi tra¬ 
žeći svaki velike bujne grmove, između kojih se 
može samo čučnuti i napuniti jedno vedro za uru. 
Šum koraka po grmlju, poklici Telesfora i Alme- 
Rose, koji jedan drugoga dozivahu, svi se ti glasovi 
malo po malo izgubiše u daljinu, i okolo svakog 
branja ostade napokon samo buka muha pijanih od 
sunca i šum vjetra u granju mladih breza i jasika. 

Ovdje ima lijep grm, zazove jedan glas. 

Marija se digne uzbuđena srca i pođe do Fran- 
9 ois Paradisa, koji je klečao iza joha. Jedno uz 
drugo oni brahu neko vrijeme marljivo različak, 
a zatim se izgubiše oboje duboko u šumu gazeći 
preko povaljena drveća i tražeći okom okolo 
sebe ljubičaste mrlje zrelih bobica. 

— Nema ih ove godine, reče Fran 9 ois. Pro¬ 
ljetni ih je mraz uništio. 

On primijeni ovom branju svoja iskustva po- 
znavača šume. 

— U udubinama i među johama snijeg će se 
biti dulje sačuvao i bit će ih obranio od prvog 
mraza. 

Dadoše se dakle na potragu i nađoše nekoliko 
gustih i širokih grmova krcatih debelim bobicama, 
koje otruse marljivo u svoje kablice. Za jednu uru 
ih napune. Tada se dignu i sjednu na jedno pova- 
ljeno drvo, da se odmore. 

Bezbrojni svakojaki komarči kružahu žarkim 
popodnevnim zrakom. Svaki ih je čas trebalo od¬ 
straniti rukom. Oni opisaše neku ludu krivulju i 
smjesta se vratiše nesmiljeni, nesvjesni, u jednoj 
tjeskobi, da nađu jedan četvorni palac kože za 
svoj ubod. S njihovom se previsokom glazbom 
miješalo zujanje strašnih crnih muha, i sve to ispu¬ 
njavaše šumu kao neki golemi beskrajni krik. Ze¬ 
leno drvlje bijaše rijetkost. 

Fran^ois Paradis pogleda oko sebe kao zbog 
orijentacije. 

— Drugi nijesu sigurno daleko odavle, reče. 

— Ne, odvrati Marija tiho. 

Ali ni jedan ni drugi ne zazvaše. 

Jedna vjeverica siđe s debla uginule breze 
i vrebaše na njih nekoliko časaka svojim ži¬ 
vim očima, prije nego siđe dolje. Sred pjane 
buke muha prolažahu skakavci, što legu jaja, uz 
suho pucketanje, a vjetar donese sa sobom kroz 
johe daleku tutnjavu vodopada. 

Fran^ois Paradis pogleda kradom Mariju, za¬ 
tim opet skrene pogled od nje i čvrsto pritisne 
ruke jednu o drugu. 0, što je bilo milo pogledati 
je! I sjedeći tako do nje, motreći njene jake grudi, 
njeno čestito i strpljivo lijepo lice, iskrenu pri- 
prostost njenih rijetkih kretnja i njena držanja, 
on žeđaše nje, i u isti čas on se zadivljen raznje- 
živaše. 

On osjećaše, da je ona jedna od onih žena, koje 
sve daju, kad se daju, i ne broje: daju ljubav svoga 


tijela i svoje duše, snagu svojih ruku u dnevnom 
poslu, potpunu pobožnost svoga duha bez pri¬ 
misli. I sve mu se to činjaše tako dragocjenim, 
da se bojaše za to zamoliti. 

— Slijedeće nedjelje idem dolje u Grand’Mere, 
reče u pola glasa, da radim na drvenoj ustavi. Ali 
ne ću ni gutljaja piti, Marija, ni jednog gutljaja! 

On okljevaše časkom i naglo zapita poniknuta 
pogleda: 

— Možda . . . vam govorahu što protiv mene? 
— Ne. 

— Istina, da sam znao prije često potegnuti, 
kad sam dolazio sa »gradilišta« i s »drave-a«; 
ali toga sad više nema. Vidite, kad jedan momak 
provede šest mjeseci u šumi u napornom poslu i 
bijedi i nigda nema užitka, pa kad dođe u la Tu- 
gue ili Jonquieres sa svom svojom zimskom pla¬ 
ćom u džepu, onda mu se nekako uvijek malo 
zavrti pamet, i troši i uživa katkada . .. Ali toga 
sad više nema. 

Istina, da sam znao i kleti. Kad čovjek uvijek 
živi u šumi ili na rijekama sa »rongh« ljudima, 
priuči se na to. Neko sam vrijeme i pošteno kleo, 
a jednom me je i gospodin župnik iz Tremblaya 
ukorio, kad sam pred njim kazao, da se ne bojim 
vraga. Ali toga sad više nema, Marija. Ja ću ra¬ 
diti cijelog ljeta za dva pjastra i pol na dan, i sta¬ 
vit ću novac na stranu, za stalno. A u jesen ću si, 
znam sigurno, naći kakva posla kao »foreman« 
na kojem gradilištu, gdje ću biti dobro plaćen. 
Slijedećeg ću onda proljeća imati više od pet sto¬ 
tina pjastra ušteđenih, čistih, i vratit ću se. 

I opet krzmaše, i pitanje, koje htjede postaviti, 
promijeni se na njegovim usnama: 

— Vi ćete biti još ovdje ... na drugo proljeće? 
— Da. 

I iza toga priprostog pitanja i još priprostijeg 
odgovora, oni umuknuše i ostadoše tako dugo 
vremena nijemi i svečani. Bijahu se jedno dru¬ 
gome zakleli. (Nastavit će se.) 


RATNI DOJMOVI 

Napisao VIKTOR KRALJ 


RAČNA željeznica na uže, koja iđaše 
uzduž ceste te spajaše stanicu od 
Sadagore s Dobrom Noći, radila je 
punom parom vozeći dan i noć to¬ 
povsku i puščanu municiju. Konjanici glaso¬ 
noše jašali bi sad u većim sad u manjim 
hrpama, i to obično upropanj, donoseći i od¬ 
noseći sad vijesti sad zapovijedi. Pješadijska 
momčad bila je zaposlena kopanjem postava, 


tako zvane druge linije, dok je treća već od prije 
bila gotova. Časnici, ponajviše satnijski i bataljunski 
zapovjednici obilažahu glavne strategičke tačke u 
prvoj liniji, da znadu, kako se može s pojačanjima 
najsigurnije stići onamo. Tu i tamo u sjeni krošna- 
tih hrastova mogao si vidjeti časnika, gdje čita i 
tumači momcima ponajvažnije članke iz ratnog za¬ 
konika. A oni, momci, slušahu polijegavši oko svo¬ 
ga vođe jedni pušeći, drugi drijemajući, treći bave- 

ći se čim god već bilo (zavezujući cipelu, griskajući 
s drveta otkinutu grančicu, tražeći štogod među 
svojim papirićima itd.). Očito nije nikoga zanimalo 
ono, što je u to vrijeme, kad Rusi spremahu navalu, 
bilo tako važno: paragrafi iz ratnog zakonika. Ti 
paragrafi bijahu naime svakom dobro poznati, jer 
ih je gotovo svaki tjedan po jedamput slušao. Sva¬ 
ki od tih rastrešenih slušatelja s dosadom na licu 
tačno bijaše upućen, što će se s njim zbiti, ako pre- 
bjegne k neprijatelju, ako se sakrije gdjegod iza 
fronte, ako bi nagovarao druge, da što slično učine 
itd. . .. On je tačno znao, da sve te i slične pre- 
stupke postoje samo dvije kazne: ili smrt na vje- 
šalima ili strijeljanjem. A to doista nije moglo biti 
interesantno, hoće li tkogod u ovom slučaju dobiti 
uže oko vrata ili će u onom slučaju dobiti tane 
kroz glavu. 

Potiho se govorilo, da nema dosta ni pričuva ni 
topništva. Uzrok tome bijaše taj, što je u isto vrije¬ 
me, dok su Rusi s jedne strane spremali pod Brusi- 
lovim ofenzivu protiv Austrije, s druge strane Au¬ 
strija spremala pod Karlom ofenzivu protiv Italije. 
Premda je Austriji sa sjeverne strane prijetila opa¬ 
snost, opet je najviše vojno zapovjedništvo odlu¬ 
čilo na talijanskoj fronti provesti ofenzivu velikog 
stila. Svrha toj ofenzivi, koja bijaše s takvom pom- 
njom pripravljena, da je uspjeh bio nesumnjivo si¬ 
guran, bila je očito ta, da pobjedom nad Talijani¬ 
ma Karlo postane popularan. I tako se taštini jed¬ 
noga čovjeka žrtvovalo sto i više tisuća ljudskih ži¬ 
vota. Nijesu naime bili veliki gubici samo na tali¬ 
janskoj fronti, gdje se ofenzivno pstupalo, već su 
oni bili vrlo osjetljivi i na ruskoj fronti, budući da 
kod boljeg topništva i jačih pričuva ne bi nikad do¬ 
šlo do onakih teških poraza, od kojih je onaj kod 
Okna i Dobre Noći silne žrtve progutao. 

Ovakva bijaše poprilici situacija početkom mje¬ 
seca lipnja godine 1916. — Četvrti dan istoga mje¬ 
seca sjedasmo kao obično iza ručka u sjenatom 
šljiviku šaleći se i razgovarajući o svemu i svačemu, 
kad odjedamput zatutnji nešto u smjeru Dobre No¬ 
ći. U prvi čas nam se pričinilo, kao da grmi, no kad 
je tutnjava sve to većma rasla sjećajući na štro- 
pot, koji nastaje, kad sipaš orahe na veliki mjede¬ 
ni pladanj — ta grmljavina nije uvijek jednaka, već 
prema terenu, gdje se bitka zbiva — znali smo, da 
su Rusi otvorili topovsku, tako zvanu bubnjarsku 
vatru. Ta dakle bubnjarska vatra, u kojoj je sudje¬ 
lovalo najmanje stotinu topova, a koja ti i na uda¬ 
ljenost od deset do dvanaest kilometara — tako po 
prilici bijaše Dobra Noć od nas udaljena — tjera 
strah u kosti, trajaše gotovo čitavo popodne, samo 
što je nakon jednog sata početnog žestokog puca¬ 
nja bila ponešto jenjala. 


Nestade i šale i razgovora. Svi se gotovo bez ri¬ 
ječi razidosmo žureći se u svoja skrovišta da spre ¬ 
mimo i uredimo svoje stvari, budući da je svaki čas 
mogla doći zapovijed odlaska za Dobru Noć. Me¬ 
đutim zapovijed odlaska toga dana nije došla, istom 
sjutradan bi strogo naloženo, da se nitko ne smije 
ni koraka udaljiti od svoga obitavališta. Cijelo do- 
podne bili su zaposleni i časnici i počasnici izmje¬ 
njujući kod svojih momaka stara i trošna odijela s 
novima, dijeleći municiju i ručne granate, popunju- 
jući propisani broj konzervi, sastavljajući liste po 
vodovima, gdje to još nije bilo uređeno itd. 

Topovska je vatra još uvijek tutnjala, sad jače 
sad slabije. K toj tutnjavi bijaše se već od prošle 
večeri pridružila puščana vatra, koja ni časka nije 
mirovala razliježući se i šumeći poput nesuvislih i 
bezrednih valova, koji dolažahu sad iz ovoga sad iz 
onoga smjera. Naša posestrima šesnaesta pukovni¬ 
ja, s kojom je naša »pedesetitreća« sačinjavala »le¬ 
teću brigadu«, nalazila se već od prošlog dana ta¬ 
mo, otkuda dolazaže ona kobna tutnjava, tamo, 
kamo smo i mi još istoga dana morali ići. 

Sve bijaše spremno. Momčad bijaše upravo kod 
ručka, kadno se pojavi konjanik od pukovnijskog 
zapovjedništva sa zapovijeđu, da se sve satnije ima- 
du s mjesta skupiti na cesti sjeverno od Černavke 
sa smjerom Dobra Noć. — »Na noge!« — čuo se ne¬ 
što nesigurni, možda uzbuđeni glas komandanta. 
Nasta vreva i žurba, ali bez razgovora, što je bilo 
neobično. — »Brže!« — opet će isti glas. I doista za 
nekoliko časaka stajaše satnija od neko stotinu i 
pedeset ljudi u redovima kao jedan momak. — 
»Marš!« — opet će isti glas, ali sada već sigurno 
i odrješito kao obično. Prva se uzbuđenost bila sti¬ 
šala. 

Pola sata iza toga stupala je čitava pukovnija 
širokom bijelom cestom prema Dobroj Noći dižući 
silnu prašinu, koja se slijegala lijevo i desno od 
ceste po izgaženoj i uveloj travi. Poput ogromne 
gusjenice lijeno i pospano gmizaše kolona od neko 
dvije tisuće ljudi, kao da je nipošto ne zanima, što 
se oko nje zbiva, kao da joj nije stalo, hoće li je tko 
pregaziti i smrskati ili će naletjeti na nju kakva 
ptica te je progutati; ona gmiže dalje — lijeno i 
pospano. Dvije tisuće ljudi! Dvije tisuće tako zvanih 
individua, koji u toj masi tek toliko igrahu svoju 
individualnu ulogu, koliko i noge, koje imadu za¬ 
daću, da nose i samo nose, i to besvijesno onamo, 
kamo glava hoće, često stenjući pod teškim bre¬ 
menom njima neshvatljivih misli i ideja. A za njima 
se ori silan glas, koji samo pojedinac čuje, nigda 
čitava masa: »Svatko, tko pobjegne ili. . . ili. . , 
bit će strijeljan ili vješan!« — Dvije tisuće glava! 
Ali samo jedna misao: »Što će biti?« (Nastavit će se>) 

NAŠE SLIKE 

Mirko Rački. Tamo — na istočnome proplanku zagre¬ 
bačkoga predgrađa — u nekadanjem nadbiskupskome šlji- 

viku, daleko od velegradske buke. sanjari i stvara, 

u svome skromnome atelieru, naš najjači i najsnažniji pred¬ 
stavnik savremene naše slikarske umjetnosti: Mirko Rački. 

Po umjetnički proćućenom izbiranju svjetskih i narodnih 
problema i po tehnički savršenom prikazivanju njihovome — 
Rački je danas najistaknutiji zastupnik ne samo hrvatske 
nego uopće jugoslavenske slikarske umjetnosti unutar gra¬ 
nica velike svjetske umjetnosti. U svome vrlo skromnome 
atelieru, koji nije ni u kakovome omjeru s tvornom sna¬ 
gom toga gotovog, potpunog i pravog umjetnika — nalazi 
Rački svoj posebni svijet, kojim on u svojoj fantaziji vlada 
i upravlja. On mu je radost i utjeha u gorčini svakdašnjeg 
života! 

Promatrajući ga, kad pripovijeda i o najdelikatnijim mo¬ 
mentima svoga umjetnikovanja, izlazi nam uvijek kao 
prototip idealnog, plemenitog i dobroćudnog Hrvata, kome 
je boravak u vanjskome svijetu obogatio srce i um, a da 
pri toj evoluciji nije ni u čemu postradala njegova baštinjena 
hrvatska širokogrudnost. 

Taj naš uistinu veliki hrvatski umjetnik, u čijim očima 
u razgovoru osjećamo dubinu i iskrenost njegovih misli — 
u svojoj skromnosti gotovo ničim ne odaje, da je tvorac 
umjetničkih tvorevina, koje su mu u velikome vanjskome 
svijetu pribavile ime i priznanje. 

Tek kad stanemo gledati i promatrati njegove kompo¬ 
zicije, tad dolazimo do uvjerenja, da je u Račkome utje¬ 
lovljen doista pravi umjetnik i po zboru i po tvoru. 

Koliko je njegova umjetnost u svojoj veličini privlačiva, 
toliko je njegov put do te umjetnosti u svojim raznim pro¬ 
mjenama zanimljiv! 

Rački je dijete seljačkih roditelja rodom iz Gorskog ko¬ 
tara. Otac njegov bijući se svijetom — kaošto većina naših 
Gorana smirio se napokon kao školski podvornik na va¬ 
raždinskoj gimnaziji. Izgubivši zarana oca, ostade Rački 
svojoj materi na brizi, koja je uz velike žrtve i samoprijegor 
odlučila sina si školati. I tako je Rački dospio u gimnaziju, 
gdje je kao vrlo dobar učenik nastojao svojim marom i uzor¬ 
nim vladanjem da mater svoju u njenim brigama odtereti. 

I bio bi sigurno u Varaždinu svršio cijelu gimnaziju, da 
ga nije teška bolest — padom sa skalina dobio potres mozga 
— za dulje vrijeme od škole odbila. Ovaj prekid u polasku 
škole bio je za Račkoga sudbonosan. Ozdravivši vrati se u 
školu, ali duševno promijenjen. Nestalo je u njemu prijašnjeg 
oduševljenja za matematiku i fiziku, u kojima je vrlo dobar 
bio, a mjesto toga stala se njegova mladenačka fantazija u 
njemu buditi i prevlađivati potiskujući interes za sve ostalo 
u pozadinu. Njegova osjećajnost već u tim dječačkim godi¬ 
nama bila je tolika, da se sa čistim mladenačkim žarom za¬ 


ljubio u djevojčicu, koja je postala njegovim idealom i zvijez¬ 
dom prethodnicom, premda joj se nije nikada približio niti 
je ikada s njom razgovarao. Ta neočitovana ljubav odvela 
ga je na zagrebačku preparandiju, samo da bude bliže svome 
idealu. Ondje je mladi Rački svojom tankoćutnošću i umjet¬ 
ničkim raspoloženjem svratio na sebe pozornost prof. Ro- 
gulje, svoga učitelja iz prostoručnog risanja. Rogulja je vrlo 
zavolio svoga skromnog ali sanjarski raspoloženog učenika, 
pa ga stao, videći kako se u njemu javlja vanredna sklonost 
i velika sposobnost za risanje i slikanje, upućivati i voditi 
i preko granica, koje su bile naučnom osnovom određene. 
Dobrodušni Rogulja poklonio mu pače svoje uljene boje 
i kistove, samo da ga što jače podstrekne na ustrajnost i 
rad. Zagovorom svoga dobroga učitelja kupio je barun Vra- 
nicani prve Račkijeve slike u ulju, i time mu je bilo omo¬ 
gućeno, da si prikupi još nužni slikarski pribor. 

Položivši ispit zrelosti, dobi Rački učiteljsko mjesto u 
selu Šćitarjevu u neposrednoj blizini Zagreba. U tome ma¬ 
lome selu vodio je Rački tešku borbu između svoje učiteljske 
savjesti i svoga umjetničkog raspoloženja. U toj je borbi po- 
bjedio umjetnik učitelja. Očajan zbog smrti one, koju je toli¬ 
kom ljubavi volio, a s druge strane ogorčen zbog prigovora 
svoga nadzornika, da mu nijesu statistički neki podaci u 
iskazu tačni — zaključa jednog dana svoju školu i zaputi se 
u bijeli svijet, da postane umjetnikom! Prvo svoje zaklonište 
našao je kod obitelji Bedekovićeve u ubavome Zagorju. 
Ovdje se Rački upoznao sa obitelju majora Novakovića. 
Žena Novakovićeva, rođena Amerikanka, nagovori Rač¬ 
koga, da pođe s njima u Beč, da joj sina podučava u hrvat¬ 
skome jeziku. Rački ovu ponudu objeručke prihvati, vese¬ 
leći se, što dolazi u središte, u kome se umjetnost visoko 
gojila. U Beču je proboravio dvije godine kao informator, 
polazeći ujedno privatnu školu slikara Strevlowa, koja se 
nalazila u starim prostorijama nekadanje akademije umjet¬ 
nosti. Kad se Bukovac nastanio u Beču, zamolio ga Rački 
da ga prime u svoj atelier. Budući da je atelier bio vrlo malen 
nije ga mogao primiti, već ga uputio, da dođe za njime u 
Prag. Bukovac je naime očekivao svoje imenovanje za pro¬ 
fesora na praškoj slikarskoj akademiji. Kad je Bukovac po¬ 
stao profesorom, zaputi se Rački u Prag. Kako je dobio vrlo 
malenu stipendijicu, bio je Rački prisiljen, da si crtežima 
zaslužuje, što mu je još manjkalo za svakdašnje uzdržavanje. 
To su bili prvi javni radovi njegovi, a bili su reprodukovani 
u listiću, koji je u Zagorju izlazio, a bila mu je svrha praviti 
reklamu »Vidrovoj žitnoj kavi«. U Pragu načinio je — pod 
dojmom i spominjanjem svoje mladenačke idealne ljubavi — 
prvu veću sliku u ulju triptihon, u kojem je on kušao da 
prikaže duševne borbe i očaj njegov nad nesmiljenom smrti. 
Na nagovor prof. Kršnjavoga načinio je ondje i prve crteže 
za Danteov »Pakao«. Te je crteže kao i triptihon (sada u 
Modernoj galeriji) kupilo društvo umjetnosti i time omogu¬ 
ćilo Račkome daljni boravak u tuđini. Nakon 3 semestra za- 

puti se u Veneciju sa željom, da se upiše u tamošnju aka¬ 
demiju. Budući da mu se nije način obučavanja u njoj sviđao, 
zaputi se u Beč, gdje je kod prof. Ungera proboravio godinu 
dana učeći se bakropisu. Još za boravka u Veneciji naslikao 
je veliku sliku »Grad Dis« (u Strosmajerovoj galeriji). Kod 
Ungera načinio je nekoliko bakropisa, od kojih su se ploče 
na žalost za vrijeme rata u Dalmaciji izgubile, a ostalo je 
tek nekoliko otisaka. Boraveći u Dalmaciji, stvorio je svoj 
»Prelaz preko Aheronta« (u Strosmajerovoj galeriji) i »Fran- 
cescu da Rimini« (u zagrebačkoj grad, vijećnici). Iz Dalma¬ 
cije zaputio se u Miinchen, te je ondje proživio punih 6 go¬ 
dina. Iz toga vremena potječu tri velike slike za zagrebačku 
sveučilišnu biblioteku »Stari, srednji i novi vijek«. 

Iz Miinchena se vratio u Zagreb i tu je upriličio sa Me- 
štrovićem izložbu u umjetničkome paviljonu, izloživši uz 
svoje velike uljene slike i one crteže iz Danteove kome¬ 
dije, s kojima je stekao u talijanskoj javnosti ime velikog 
umjetnika. I u izložbi društva »Medulić«, u kojoj su umjet¬ 
nici hrvatski manifestirali za ideju jugoslavensku sudjelovao 
je također i Rački. 

U oči velikoga rata zaputio se Rački u svrhu daljnjeg 
studiranja u Italiju i to najprije u Milan a zatim u Rim. U 
Rimu ga je zatekao rat. Ne osjećajući se sigurnim zaputi 
se u Genevu, u kojoj je dočekao svršetak rata. Boraveći u 
tuđini podupirao je Rački kao hrvatski umjetnik akciju 
jugoslavenskog odbora, koja je išla za tim, da ideju ujedi¬ 
njenja sviju Južnih Slavena u jednu zajednicu omogući u 
krugovima ententinim. U tu je svrhu Rački kao Hrvat za¬ 
hvaćao u srpsku narodnu prošlost, ne bi li preko svojih slika 
pribavio sklonost i izazvao interes odlučnih krugova za 
Južne Slavene. 

Uz svoje drugove izlagao je u Bradfordu, Edinburghu, 
Brightonu i Londonu, probudivši u javnosti engleskoj po 
svojim slikama zanimanje za jugoslavensko pitanje. 

Poslije prevrata vratio se Rački kući, pa je u Zagrebu 
upriličio izložbu svojih najnovijih kompozicija, u kojima je 
pokazao, da je bitno obilježnje njegovih najnovijih pri¬ 
pravnih radova težnja za monumentalnošću. 

Ovo je u kratkim potezima prikazan životopis tog velikog 
hrvatskog umjetnika, koji u svojoj čednosti i skromnosti 
znade kao pravi umjetnik češće karakterizirati svoje nu¬ 
tarnje raspoloženje ovim riječima: »Ja tražim samo moguć¬ 
nost rada, a zadovoljan sam sa malim, jer nemam velikih 
potreba za život, budući da živim samo za umjetnost«. 

Veličina Račkijeve umjetnosti leži u tome, što on samo¬ 
stalno i suvereno stvara, birajući si građu za svoje umjet¬ 
ničke inspiracije iz područja umjetne narodne i svjetske 
poezije kao i iz pučke narodne pjesme. Njegov pronicavi i 
tankoćutni duh umije se tako priljubiti pjesničkim djelima, 
kad ih hoće ilustrirati, da nam izlaze kao komentari a ne 
kao olustracija pjesničkih tvorevina. Samo pravi pjesnici- 
umjetnici kova Račkijevoga umiju tako silno i snažno vezati 
pjesništvo za slikarstvom 

U ovome broju donosimo u reprodukciji sjajne crteže, 
što ih je Rački u Miinchenu na ponuku Matice Hrvatske 
izradio, a imali bi da služe kao iiustratorni ures klasičnim 
stihovima najvećeg hrvatskog pjesnika Ivana Mažuranića u 
njegovu epu »Smrt Smail-age Čengijića«. 

Umjetnik je uhvatio neke stihove iz: Agovanja. Noćnika, 
Čete i Harača, prikazavši ih u crtežima perom u savršenoj 
bakropisnoj tehnici onako, kako su na njegovu fantaziju pri¬ 
marno djelovali. 

(Nastavit će se.) 


KNJIŽEVNOST 

Antonija Kassowitz-Cvijić: Slavenske priče. Gospoda 
Cvijić ide u red onih naših pisaca, koje naši mladi nazivaju 
nesavremenima, anahronizmom. U gospođi Cvijić imamo mi 
još jednu pravu zastupnicu meke i blage romantike, nježnu 
dušu, koja titra za sve ono, što je naše, čime se ponosimo, 
i što nam služi na čast. Ona mnogo pamti, mnogo istražuje, 
pa nam ta svoja pamćenja i istraživanja priopćuje, a svi je 
rado imamo, svi čitamo njene ugodne reminiscencije iz naše 
prošlosti, pa i oni, kojima je ona anahronizam. Ne znači to, 
da je gospođa Cvijić stara. Ona je uvijek puna poleta, 
osnova, ljubavi za sve ono, što je naše narodno i što nas sjeća 
na prošlost. Pred nama je najnovija njezina knjiga: »Sla¬ 
venske priče«. U toj je knjizi sabrano dvadeset i pet raznih 
pripovijedaka, kojima je auktorica uzela motive iz pričanja 
raznih slavenskih naroda, pa je te motive u slobodnoj pre¬ 
radbi splela u vijenac priča, koje je izdala u posebnoj knjizi. 
Već sama navedena literatura za taj posao pokazuje nesamo 
veliki trud i mar, koji je u taj naoko neznatni posao uložen, 
već je dokaz i velike ljubavi, kojom je gospođa Cvijić taj 
posao radila. — Ovo je — čini se — prvi pokušaj kod sla¬ 
venskih naroda uopće, da se povežu tako razni slavenski 
motivi iz narodnoga pričanja u cjelinu i u cjelini iznesu. — 
Ta će knjiga svojim šarenilom, bogatstvom motiva biti 
nesamo lijepa lektira za djecu, već će ona biti i jedan do- 
kumenat, kakovo sve bogatstvo živi u obilnim pričama sla¬ 
venskih naroda, ona će poslužiti i naučnjacima i filolozima, 
a zaiteresovat će i najširu našu javnost, jer u svakom mo¬ 
tivu osjećamo, da je naš, dio naše duše, da je slavenski. — 
Knjiga je i tehničko lijepo opremljena; gđa Cvijić piše lije¬ 
pim i biranim jezikom, a ilustrirao je knjigu Ernest Tomašić. 
Ta knjiga čini I. dio tih priča, pa će slijediti još i daljnje 
takove priče. Jednu smo takovu priču donijeli i mi u 
jednom našem broju, pa se već i po njoj vidi, da je aukto¬ 
rica pored sve slobodne obrade umjela u njima uz narodni 
motiv sačuvati i pravi narodni duh. 

Nove knjige: Bidlo: Povijest Rusije od po¬ 
četka XIX. stoljeća do naših dana. D 25.—, vez. 
D 32.—. 

Dr. S. Bosanac — S. Ratković: Čitanka za 
odrasle početnike u čitanju. D 7.—. 

Čehov: Ujak Vanja. S opširnim predgovorom. 

D 10.—. 

UMJETNOST 

Koncertna kronika. Koncertna je dvorana oživjela. Us¬ 
prkos toga, što zabavne priredbe raznih društava ne pre¬ 
staju, ipak se baš u posljednje vrijeme redaju koncerti u gu¬ 
stom nizu; gotovo svakoga dana ima po jedan koncerat 
Mala senzacija za muzički svijet bio je dolazak pijanista dra. 
P. Weingartena. On zaista može govoriti o punom us¬ 
pjehu. Općinstvo je grabilo za ulaznicama na njegove kon¬ 
certe i rpimice dolazilo u dvoranu Glasbenog Zavoda i 
Musichalla, da čuje svirku vrsnog ovog majstora. 

Mi ćemo se na taj koncert kao i na ostale priredbe u 
prošloj sedmici još osvrnuti. 

Hrvatsko kazalište. U subotu dne 3. o. mj. proslavilo je 
naše kazalište opet jednu dvadesetipetu obljetnicu svoga za¬ 
služnoga člana. Jubilarac je ovaj put naš simpatični stari 
znanac g. Đuro Prejac glumac, pjevač, skladatelj i pisac. 
Svoj je jubilej proslavio svečar u ulozi Franka u Straussovoj 
opereti »Šišmiš«. Gosp. je Prejac u svojem umjetničkom 
djelovanju mnogostran i vrlo spretan, on je oduševljen sve¬ 
ćenik svoje božice Talije, pa joj je u službi učinio bez sumnje 

»VIJENAC« 


Broj 11. 


mnoge izvrsne službe, a s njima pomogao i podizanje naše 
kazališne umjetnosti. 

Gosp. je Prejac učenik Miletićeve dramatske škole, pa 
kao njen apsolvent uzima najprije angažma u Ljubljani u 
»Slovenskom gledališču«, gdje je ostao tek kratko vrijeme, 
pa se' kasnije zaputio s družinom Dragutina Freudenreicha 
po Dalmaciji. U Zagrebu je stalno angažovan g. 1899,, gdje 
ostaje sve do 1919., kad je postao intendantom hrvatskoga 
kazališta u Osijeku. 

Bila je doduše mala neprilika, što je gosp. Prejac slavio 
svoj jubilej u jednoj ulozi u opereti, za koji mi nemamo en- 
semblea. No pored svega toga predstava je bila na mjestu, 
jer su se glumci manje više snašli u svojim ulogama. Prije 



same predstave pozdravljen je svečar u ime kazališne upra¬ 
ve od g. Gavelle, a nakon toga od svojih prijatelja i štovate¬ 
lja. Koliko publika cijeni rad gosp. Prejca i koliko ga rado 
ima, pokazuje rasprodano pozorište i činjenica, što već onaj 
dan, kad je oglašena predprodaja karata za taj jubilej, nije 
gotovo bilo moguće doći do ulaznica za subotnju predstavu. 

G. Prejac ima za naš kulturni život i izvan pozornice 
velikih zasluga. On je član gotovo svih naših kulturnih druš¬ 
tava, u mnogima je i odbornik, a svojim prosvjetnim radom 
poznat i izvan Zagreba. U svim je društvima u redovima onih 
najzaslužnijih, gdje treba rada, i među onima najveselijim, 
gđe treba oduška i zabave. Nije se nikada nalazio u osobito 
sjajnim prilikama života, a to mu je baš i pomoglo, da život 
upozna i da ga cijeni. G. Prejac ima neobično velik broj 
svojih štovatelja, a to je pokazala i proslava njegova jubi¬ 
leja, pa će mu barem to priznanje biti donekle naplata za 
trnovit put, kojim je već u životu prolazio. 

»Teater« nam naviješta kao dramski novitet »Firentinski 
šešir« francuskoga pisca Eugena Labichea, a kao novitet u 
operi djelo Maeterlineka i Cl. Debussya »Peleas i Malisan- 
da«, a zatim Wagnerov »Lohengrin« novo uvježban. Isto se 
tako u baletu spremaju neki noviteti. Kod opere naviješta se 
gostovanje basiste bečke Državne opere g. Nikole Zeca i 
gdje Ksenije Rogovske, članice beogradskog Narodnog Po- 
zorišta. 

— - - -- ✓ 

Izdavači i vlasnici: Dragutin Nemet i drugovi. 


BILJEŠKE 

Dječja umjetnička izložba, koju nam je priredio »Proljetni 
salon« u umjetničkom paviljonu i koja je bila otvorena 4. o. 
mj. može se označiti uspjelim pokušajem, ne zbog izloženih 
radova, koji naravno ne mogu u cijelosti da udo¬ 
volje ukusu širokih masa, već radi toga, da proučimo 
bolje djetinju psihu, da već unapred prosudimo, koja i kolika 
umjetnička snaga klije u duši naše najmlađe generacije, da 
tako odredimo bar približno neku bilancu za budućnost, koja 
čeka našu umjetnost uopće. 

Kako se iz izloženih radova može razabrati, u svakom 
djetetu živi klica umjetnosti, nju podražuje fantazija i javlja 
se tako u onim bezbrojnim šarenim slikama, koje ispunjaju 
sve stijene triju velikih dvorana umjetničkog paviljona. Ti 
su radovi naravno vrlo različite vrijednosti, već prema većoj 
ili manjoj snazi fantazije koja ih je potakla, i prema većem 
ili manjem urođenom estetičnom smislu pojedinca. Najuspje¬ 
liji su radovi ornamentike uopće, koja je već urođena na¬ 
rodu našemu i koja odaje njegov duboki umjetnički smi¬ 
sao za ljepotu. 

Nature morte, koje predstavljaju voće, cvijeće, lišće, 
i slično, prilično su dobro uspjele i po tom se vidi, da je moć 
realnog opažanja uopće dobro razvijena kod naše djece. 

Vrlo su različite vrijednosti slike, koje predstavljaju živa 
bića u akciji. Naravno tu se ne može tražiti ni približna 
tehnička vještina, no ipak se kod pojedinaca zapaža neko 
urođeno nagnuće spram pojedinih umjetničkih oblika. N. pr. 
slike trinaestgodišnjeg djeteta Božidara Erbežnika, koje 
predstavljaju športske igre, vrlo su uspjeli pokušaji najmo¬ 
dernijih umjetničkih škola, koje idu za tim, da nam dadu 
gibanja u slici, slični su pokušaji i kod Rade Stankovića. 
Opaža se nadalje, da djeca Krunoslav Kljaković, Geltruda 
Braun, Zdravko Petrik, blizanci Tošo i Veljko iz Osijeka, 
te Gavrilović iz Brezovice imaju dovoljno dara za likovnu 
umjetnost uopće, jer se u svim njihovim umjetničkim poku¬ 
šajima opažaju tragovi esteskog osjećaja za prirodu uopće, 
dakle glavna karakteristika umjetnika. 

Na osobiti način nam je istaknuo radove, koje je po Bosni 
sabrao naš mladi slikar Mazalić, koje odavaju ne samo 
dublji umjetnički smisao već i čak i bolju tehniku u izgradi 
estetskih osjećaja, koje izbijaju iz djetinje duše. Spomenut 
nam je za primjer krasnu sliku begove džamije u Sarajevu, 
koju je onako vjerno naslikao 12-godišnji đak Berberović. 

Ostali radovi u drvu i glini, pretežno ornamentalne pri¬ 
rode, većinom su kopije radova odraslijih, no i takovi uzorci 
nisu na odmet, jer nam davaju opravdanu nadu, da će ih 
najmlađa generacija sačuvati i dotjerati do većeg savršen¬ 
stva. 

Iz cjelokupnog dakle materijala, kojega nam je proljetni 
salon predstavio pod zajedničkim imenom »Dječja umjet¬ 
nost«, proizlazi utješna činjenica, da naša umjetnost uopće 
ne će izginuti, da ona bukti i klije u duši naše najmlađe ge¬ 
neracije, te da će se ranije ili kasnije kod pojedinaca pojaviti 
u savršenoj formi i proslijediti slavne tradicije naše domaće 
umjetnosti 

Ispravi; Na str. 121. u pjesmi »Sneg« a pretposljednjem 
stihu mjesto riječi k a j treba da bude kad. 

Na str. 199. u prikazu »Svadbenog leta« u prvom stupcu 
zadnji redak treće alineje mjesto »širu svoju sreću«, treba 
da bude »svu svoju sreću«; a u drugom redu drugog stupca 
mjesto »zato više korektan i od života« treba da stoji »zato 
više konkretan i od života«. 

Tisak »Tipografije« d. d., Zagreb. 










Ilustrirane knjige za djecu: 

Vu/ec Grga: PETRICA KEREMPUR. 

Josip Milaković: LIJAN GABOR i MIŠAN CVIJO. 

Naručuju se kod Društva hrvatskih srednjoškolskih profesora 

ZAGREB, Meduličeva ulica br. 33. 



Zahtijevajte cjenifz 


kosmetičkih preparata za njegu i 
poljepšavanje lica, finih sapuna, 
pudera, parfuma i kremova 







drogerije, 

INDUSTRIJA 


ROBE D. D. 



ZAGREB 

Petrinftlca ulica 3 
Telaloa 7-43 

Proizvodiš svakovrsno željezno pokućtvo, peći, 
štednjake i dijelove istik, tačke, želj. prozore, 
stnbe, ograde kao i raznn drugo željeznu robu. 
Cijene vrlo umjerene, a izvedba solidna i brza. 15 


Siffi&flRHl 


SSMŠliiSŠ 











ZAGREB ILICA 54 




HUGO FEESCH, ZAGREB 


HICA BROJ 40 

preporuča svoje bogato skladište svakovrsnog 




uz umjerene cijene i solidnu podvorbu. 















Vodeća marka Istok« 

„nro” 

S. latloslavenska 
tvornica kosmetillcili preparata 

VlaSHa ulica I2S. Z(l||T6ll Telefon «tr, 10 *2. 


NDdja svoje najnovije kosmcflCke preparate: 


Shampoon u omotima, 

Prašak za bijele cipele, 

Shampoon tekući, 

Rouge tekući, 

Poudre u 4 boje. 

Rouge čvrsti. 

Poudre špec al, 

Sol za kupke, 

Poudre na kilograme, 

Baby Poudre, 

Poudre u kamenu. 

Prašak proti znojenju, 

Prašak za zube, 

Briliantine tekući, 

Pasta za zube, 

Briliantine u teglama, 

Parfumi, 

Briliantine u tubama, 

Eau de Cologne,* 

Pomada za usne, 

Eau de Cologne Russe,* 

Crnilo za obrve, 

Eau de Bouleau 

Manicurette, 

(Birkenwasser) 

Huile de Noisette, 

Eau de Quinine,* 

Huile de Bardanc, 

Bay-Rum,‘ 

Vinaigre de Toilette, 

Crema za lice, 

Coniferensprit, 

Stipsa za brijače. 

Lotion de Lilas, 

Sapun za brijače, 

Spužve od gume. 


Preporučamo naše parfume u najnovijim mirisima i u elegant¬ 
nim brušenim bocama, ‘koji su ravni francuskim parfumima. 

Proizvodi označeni sa zvijezdom dobiju se u pol-lit. bocama. 

Naše rabljene prazne boce kupujemo. 

Tražile naš najnoviji djenlk. dobifefe Ha badava! 
Roba se razašlUe i pouzećem! Dobiva se svaddfe. 


Tisak »Tipografija« đ. d., Zagreb. 



















